Ada individu ambil kesempatan program RMT – Nurul Izzah
Oleh KOSMO!

19 Februari 2023, 4:19 pm
PETALING JAYA – Antara cabaran terbesar Program Rancangan Makanan Tambahan (RMT) di sekolah adalah pemantauan terhadap pembekal makanan yang tidak menyediakan produk makanan mengikut spesifikasi.
Bekas Ahli Parlimen Permatang Pauh, Nurul Izzah Anwar melalui hantaran di Facebooknya berkata, walaupun program tersebut merupakan satu inisiatif kerajaan bagi membantu pelajar B40, namun ada segelintir yang mengambil kesempatan terhadap program tersebut.
“Di sebalik niat yang murni untuk memberi makanan tambahan yang bernutrisi buat murid-murid B40, rupa-rupanya ada segelintir yang mengambil kesempatan selama ini.
“Antara cabaran terbesar program RMT ni adalah pemantauan terhadap pembekal makanan yang tidak menyediakan produk makanan mengikut spesifikasi dan panduan pengurusan RMT yang ditetapkan,” tulisnya.
Tambah Nurul Izzah, segelintir daripada mereka mengurangkan kuantiti dan kualiti makanan yang disediakan demi mengambil keuntungan daripada program dan inisiatif Kerajaan bagi membantu murid-murid B40.
“Walaupun ada antara pembekal makanan yang mematuhi panduan, namun, kita tidak mahu kerana nila setitik, rosak susu sebelanga,” katanya. – KOSMO! ONLINE.


Pelajar hilang ketika mandi di Pantai Tanjung Rhu ditemui mati lemas
Oleh NUR AMALINA AZMAN

19 Februari 2023, 3:20 pm
LANGKAWI – Pelajar jurusan kejuruteraan penerbangan yang dihanyutkan arus laut ketika mandi di Pantai Tanjung Rhu di sini pada petang semalam ditemui mati lemas, tengah hari ini.
Mayat mangsa, Muhammad Fahmi Hafizi Zulkifli, 21, ditemui pada jarak kira-kira 50 meter dari pantai dan tidak jauh dari lokasi dia dilaporkan hilang kira-kira pukul 1.24 tengah hari tadi.
Ketua Polis Daerah Langkawi, Asisten Komisioner Shariman Ashari berkata, mayat mangsa ditemui pasukan penyelamat selepas mengesan objek terapung di kawasan pencarian.
“Pengecaman mayat dibuat oleh ibu dan ibu saudara mangsa,” katanya ketika ditemui di pos kawalan Polis Diraja Malaysia (PDRM) di Pantai Tanjung Rhu di sini, hari ini.
Kata beliau, mayat mangsa dihantar ke Unit Forensik Hospital Sultanah Maliha di sini untuk bedah siasat dan kes diklasifikasikan sebagai mati mengejut.
Sementara itu, Pengarah Jabatan Bomba dan Penyelamat Malaysia Kedah, Sayani Saidon memberitahu, kejadian lemas dipercayai berlaku ketika mangsa bersama 10 rakan mandi di situ dalam keadaan air laut pasang dan cuaca berangin.

“Kesemua mereka dikatakan pergi ke pantai itu untuk aktiviti perkhemahan melibatkan 21 orang kesemuanya,” katanya. – KOSMO! ONLINE


Terus suburkan tradisi dan budaya dalam program berkhatan
Oleh NAZARUDIN SHAHARI

19 Februari 2023, 2:58 pm
SEREMBAN –  Adat berkhatan yang menjadi tradisi dan budaya orang Melayu sejak zaman berzaman perlu disuburkan walaupun proses itu kini dilakukan menggunakan kaedah perubatan moden.
Ahli Dewan Undangan Negeri (ADUN) Ampangan, Datuk Mohamad Rafie Ab. Malek berkata, adat seperti menepung tawar, berendam dan diarak boleh dilaksanakan sebelum seorang kanak-kanak itu dikhatan.
Beliau yang juga Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri berkata, tradisi itu akan bertambah meriah dalam program berkhatan secara beramai-ramai.
“Berkhatan adalah peristiwa bersejarah yang akan menjadi kenangan seumur hidup bagi seorang kanak-kanak. Kenangan itu menjadi semakin kuat jika ia dilaksanakan mengikut adat dan tradisi orang Melayu seperti bersiram, diarak dan ditepung tawar,” katanya.
Beliau berkata demikian kepada para pemberita selepas merasmikan Program Berkhatan Percuma Untuk Keluarga Asnaf dan B40 di Masjid Dato’Klana Petra Sendeng dekat Ampangan di sini, hari ini.
Seramai 46 orang kanak-kanak berusia antara tiga hingga 13 tahun menyertai program anjuran bersama Hospital Pakar KPJ Seremban, Jabatan Hal Ehwal Agama Islam Negeri Sembilan dan Pejabat ADUN Ampangan. – KOSMO! ONLINE


Selepas 12 hari, komando Edrin ditemui di Tanjung Sepat
Oleh DIYANATUL ATIQAH ZAKARYA

19 Februari 2023, 3:15 pm
MELAKA – Mayat anggota Tentera Darat, Lans Koperal Edrin Baintim, 25, yang dikhuatiri lemas ketika melakukan latihan selam di perairan Pulau Undan, di sini ditemui di Tanjung Sepat, Banting, Selangor pagi tadi.
Perkara itu disahkan Ketua Polis Daerah Melaka Tengah, Asisten Komisioner Christopher Patit ketika dihubungi pemberita di sini, hari ini.
“Makluman awal mayat telah dijumpai di pantai bakau di Tanjung Sepat Banting, Selangor, namun kita masih lagi menunggu laporan penuh.
“Setakat ini pihak polis positif ia merupakan komando yang dilaporkan lemas memandangkan baju selaman yang dipakai mangsa,” katanya ketika dihubungi media di sini, hari ini.
Edrin.
Tambahnya, mayat kini berada di Hospital Banting bagi proses bedah siasat.
Kosmo! pada 7 Februari lalu melaporkan seorang anggota Tentera Darat daripada Unit Skuadron Bot Kombatan Rejimen 22 Komando Kem Iskandar Mersing, Johor dikhuatiri lemas ketika sedang menjalani latihan Eksesais Pari Harimau kursus juruselam di kedudukan 0.7 batu nautika Barat Daya Pulau Undan.

Dalam kejadian kira-kira pukul 5.15 petang itu, turut bersama mangsa adalah enam pegawai dan 37 anggota lain-lain pangkat dari Pulpak Sungai Udang, Melaka.
Operasi mencari dan menyelamat (SAR) dilakukan selama tujuh hari melibatkan pelbagai agensi termasuk anggota Pasukan Selam Peperangan Khusus dari Kem Pusat Latihan Peperangan Khusus (Pulpak), Kem Sungai Udang, Melaka, Pasukan Selam Ranjau, KD Duyong dan juga Pasukan Penyelam Penyelamat Angkatan Pertahanan Awam (APM).
Pusat Penyelarasan Carilamat Maritim (MRCC) Putrajaya turut mendapatkan bantuan dari Badan Nasional Pencarian dan Pertolongan (Basarnas), Indonesia.
Operasi itu kemudian diteruskan pasukan komando Tentera Darat dan Polis Diraja Malaysia (PDRM) sehingga hari ke-10 pencarian yang berakhir pada Selasa lalu. – KOSMO! ONLINE


Penyeludup lari tinggal kereta bawa muatan 150 liter petrol
Oleh ROSLIZA MOHAMED

19 Februari 2023, 3:26 pm
TUMPAT – Seorang penyeludup lari meninggalkan kereta membawa sebanyak 150 liter petrol bernilai kira-kira RM307 yang dipandunya di tepi Jalan Besar di sini, hari ini.
Kereta jenis Proton Iswara Aeroback itu ditahan kira-kira pukul 10 pagi tadi semasa anggota penguat kuasa Kementerian Perdagangan Dalam Negeri dan Kos Sara Hidup (KPDN) Kelantan menjalankan Ops Pencegahan Ketirisan Barang Kawalan.
Pengarah KPDN Kelantan, Azman Ismail berkata, pasukan penguat kuasa KPDN mengesan pergerakan sebuah kereta dari arah Terbok ke bandar Tumpat di sini yang membawa barangan muatan dalam keadaan mencurigakan dipercayai selepas membuat pembelian di sebuah stesen minyak.
Menurutnya, pasukan penguat kuasa mengekori kereta itu sejauh 500 meter sebelum suspek meninggalkan keretanya dan melarikan diri ke celah-celah bangunan.
“Anggota penguat kuasa cuba mengesan lelaki itu, namun suspek gagal dikesan.
“Pemeriksaan lanjut di dalam kereta itu menemui sebanyak 150 liter di dalam beberapa tong dan tangki tambahan yang telah diubah suai,” katanya dalam satu kenyataan hari ini.

Azman memberitahu, kereta dan kesemua petrol itu dirampas dan kes disiasat mengikut Akta Kawalan Bekalan 1961.
Tambahnya, sebanyak 133 kes penyeludupan petrol yang bernilai RM216,000 dilaporkan berlaku di Kelantan sejak lebih sebulan lalu. – KOSMO! ONLINE


Pelajar terlibat vandalisme mungkin pengaruh filem Tamil – CAP
Oleh SITI NOR MAS ERAH AMRAN

19 Februari 2023, 4:29 pm
SEBERANG PERAI – Persatuan Pengguna Pulau Pinang (CAP) menyifatkan perbuatan sekumpulan pelajar lelaki yang terlibat dengan aktiviti vandalisme di sekolah mereka baru-baru ini mungkin dipengaruhi aksi-aksi ganas menerusi filem Tamil.
Pegawai Pendidikan CAP, N. V. Subbarow berkata, keganasan yang berlaku telah mengundang rasa malu dan kurang senang dalam kalangan kalangan guru serta pelajar berbeza bangsa.
“Aktiviti vandalisme yang dilakukan kumpulan terbabit tidak mustahil berpunca daripada filem-filem ganas Tamil yang ditayangkan di kaca televisyen.
“Filem Tamil yang ganas telah mengajar pelaku bersikap kurang ajar dan membuatkan mereka lupa bahawa sekolah umpama tempat ibadat yang perlu dihormati,” katanya dalam satu kenyataan di sini, hari ini.
Dalam pada itu, beliau turut mencadangkan hukuman berbentuk khidmat masyarakat diberikan kepada pelaku terbabit supaya dapat memberikan pengajaran dan tidak mengulangi lagi perbuatan tersebut.
“Tindakan melaporkan kepada pihak polis atau berhenti sekolah hanya akan memusnahkan kemahiran sekali gus memusnahkan masa depan mereka.

“Diharapkan pelaku akan membaiki segala kerosakan yang telah dibuat dan ibu bapa mereka juga perlu bertanggungjawab menggantikan kelengkapan persekolahan yang musnah dalam kejadian terbabit,” ujarnya.
Semalam, tular dua rakaman video di media sosial memaparkan sekumpulan pelajar lelaki merosakkan harta benda sekolah.
Dalam video berdurasi 28 saat dan 58 saat itu, kelihatan sekumpulan pelajar merosakkan peralatan sekolah seperti kerusi, kipas dan pintu tandas. – KOSMO! ONLINE


Lembaga Peperiksaan nafi guna suara TikTokers BI SPM
Oleh KOSMO!

19 Februari 2023, 4:30 pm
PETALING JAYA – Lembaga Peperiksaan Malaysia (LP) menafikan menafikan dakwaan penggunaan TikTokers sebagai pelontar suara audio Ujian Mendengar Bahasa Inggeris (UMBI) peperiksaan Sijil Pelajaran Malaysia (SPM) 2022 yang telah dijalankan pada 16 Februari lalu.
LP melalui satu kenyataan sebentar tadi memaklumkan, pelontar suara yang digunakan dalam membina item atau instrumen UMBI SPM 2022 terdiri dalam kalangan guru, pensyarah, murid sekolah atau penuntut universiti.
“Pelontar suara merupakan mereka yang berwibawa dalam berbahasa Inggeris. Mereka yang terlibat juga telah diberikan latihan sebelum proses pembinaan item atau instrumen UMBI SPM Tahun 2022.
“Sehubungan dengan itu, LP yakin bahawa kualiti bahan audio dan kertas soalan UMBI SPM tahun 2022 kekal utuh,” jelas kenyataan tersebut hari ini.
Tambah kenyataan tersebut, LP akan memastikan kepentingan dan keadilan kepada calon yang menduduki peperiksaan SPM tahun 2022 adalah terjamin.
Terdahulu, tular di media sosial dimana ribuan calon SPM tertekan apabila audio Ujian Mendengar Kertas 3 Bahasa Inggeris pada Khamis lalu tidak berkualiti dengan sebutan percakapan tidak jelas.

Perkataan Kamal, ‘strawberry’ dan ‘pineapple’ menjadi tular dalam Twitter yang dikatakan menjadi topik Ujian Mendengar Bahasa Inggeris Sijil Pelajaran Malaysia (SPM) 2022 yang berlangsung semalam.
Rata-rata calon berkongsi pengalaman mereka keliru berikutan audio didengari dikatakan terlalu laju.
Ada juga pelajar yang menjawab nama buahan-buahan lain seperti ‘apple’ dan ‘banana’ kerana audio tersebut yang dikatakan tidak jelas – KOSMO! ONLINE.


Gerakan Anti Sanusi kritik MB Kedah di TikTok tindakan pengecut
Oleh MOHD. RAFIE AZIMI

19 Februari 2023, 4:21 pm
ALOR SETAR – Menteri Besar Kedah, Datuk Seri Muhammad Sanusi Md. Nor menyifatkan sekumpulan individu dikenali sebagai Gerakan Anti Sanusi (GAS) yang mengkritik dirinya dan kepimpinan negeri menerusi TikTok adalah pengecut.
Katanya, tindakan kumpulan tersebut yang hanya bersuara di sebalik poster tanpa mendedahkan identiti sudah cukup membuktikan mereka itu bacul.
“Saya fikir ini cuma permainan politik sahaja dan saya tak peduli pun. Ini permainan politik, maka selesai di medan politik sajalah, kecuali kalau mereka melampau dengan fitnah, maka kita tengoklah (daripada sudut perundangan).
“Kalau kita nak bercakap dalam politik dan merasakan kita bangkitkan perkara yang benar, tampil dengan berani. Tetapi kalau gambar dan muka pun tak ada, itu semua pengecut dan orang bacul yang cuba melontarkan pandangan dalam politik tanpa ada keberanian,” katanya.
Beliau berkata demikian pada sidang akhbar selepas menyempurnakan perasmian Majlis Penyerahan Geran Hak Milik Tanah Bagi Daerah Kota Setar serta Pelancaran Kedah Cashless di sini hari ini.
Justeru katanya, orang sebegitu tidak seharusnya bermain politik kerana politik memerlukan individu yang berani tampil dengan hujah, idea dan pandangan sendiri.

“Kalau tak berani, tak payahlah main politik. Lebih baik main benda lain seperti congkak atau batu seremban,” katanya. – KOSMO! ONLINE


Mekanik ‘lalok’ maut nahas motosikal rempuh trak pikap
Oleh ROHANA MOHD. NAWI

19 Februari 2023, 3:07 pm
KOTA BHARU – Seorang mekanik maut apabila menunggang motosikal di bawah pengaruh dadah sebelum merempuh sebuah trak pikap yang berada di bahu Jalan Kota Bharu – Kuala Terengganu dekat Kampung Padang Kala di sini, semalam.
Dalam kejadian kira-kira pukul 12.40 tengah hari itu, mangsa yang berusia 28 tahun meninggal dunia kira-kira dua jam selepas nahas semasa menerima rawatan di Hospital Universiti Sains Malaysia (HUSM), Kubang Kerian di sini.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan mendapati, lelaki itu menunggang motosikal jenis Yamaha Y125ZR dari arah Melor ke Pasir Tumboh melalui Jalan Kota Bharu-Kuala Terengganu.
Menurutnya, semasa tiba di lokasi kejadian, motosikal ditunggang mangsa dipercayai hilang kawalan lalu sebelum merempuh besi bampar kanan pada bahagian sebuah trak pikap jenis Toyota Hilux yang berada di bahu jalan.
“Kejadian itu menyebabkan mangsa terbaring di atas jalan raya manakala motosikalnya terperosok di bawah kenderaan pacuan empat roda tersebut.
“Siasatan mendapati, pemandu trak pikap yang berusia 40 tahun itu sedang minum di sebuah warung yang terletak tidak jauh kenderaannya,”katanya dalam satu kenyataan di sini hari ini.

Menurut Mohd. Rosdi, mangsa yang cedera parah pada bahagian dada dibawa ke HUSM sebelum disahkan meninggal dunia kira-kira pukul 2.47 petang.
Katanya, ujian saringan air kencing terhadap mangsa mendapati lelaki itu positif dadah jenis amphetamine.
“Kemalangan dipercayai berpunca daripada kecuaian mangsa yang menunggang motosikal dalam keadaan khayal akibat pengaruh dadah sehingga menyebabkan nahas,” katanya.
Tambah Mohd. Rosdi, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Skuad B-23 negara tagih ‘khidmat’ Arif Aiman
Oleh MEJA SUKAN KOSMO!

20 Februari 2023, 10:31 pm
PETALING JAYA – Pemain paling bernilai (MVP) Liga Malaysia 2022, Arif Aiman Hanapi menjadi salah seorang pemain bertaraf bintang untuk diserapkan dalam skuad bawah 23 (B-23) negara pada temasya Sukan SEA 2023 di Kemboja pada April depan.
Ketua jurulatih skuad kebangsaan, E. Elavarasan mengakui barisan kejurulatihan sentiasa mahukan pemain terbaik negara untuk mewakili pasukan sekiranya mahu melakar keputusan yang diharapkan pada kejohanan itu nanti.
Kata Elavarasan, bukan sahaja Arif, dua lagi pemain muda ternama seperti Luqman Hakim Shamsuddin dan kapten pasukan, Mukhairi Ajmal Mahadi turut diharapkan dapat menguatkan skuad negara pada temasya dwitahunan itu.
“Bagi saingan Sukan SEA, kami mahu kumpulkan pemain-pemain terbaik namun disebabkan saingan bukan berada dalam kalendar FIFA, kelab memiliki hak untuk tidak melepaskan pemain.
“Sudah pasti kualiti pemain yang beraksi di Liga Super berbeza. Pemain bintang seperti Arif Aiman, ia bergantung kepada pengurusan kelab.
“Namun, jika mereka lepaskan pemain untuk sertai kami, ia satu perkara yang sangat bagus sebab dia ada kualiti dan keyakinan.

“Luqman Hakim pun kita sedang pantau memandangkan dia kini beraksi di Iceland selain mengharapkan kehadiran Mukhairi Ajmal,” katanya pada sidang media di Wisma FAM, Kelana Jaya hari ini.
Prestasi skuad B-23 negara telah dikritik hebat pada tahun lalu susulan keputusan hambar yang diraih pada tiga kejohanan yang diharungi, Piala AFF B-23 2022 di Kemboja, Sukan SEA 2021 di Vietnam dan Piala Asia B-23 di Uzbekistan.
Situasi tersebut menyaksikan Persatuan Bola Sepak Malaysia (FAM) merombak barisan kejurulatihan dengan menggantikan Brad Maloney dengan Elavarasan pada penghujung tahun lepas. – KOSMO ONLINE


Anak enggan buat pinjaman, dilabel tidak guna
Oleh KOSMO!

20 Februari 2023, 9:14 pm
PETALING JAYA – Seorang gadis sedih apabila dilabel sebagai anak tidak berguna oleh orang tuanya hanya kerana menolak membuat pinjaman bersama bapanya bagi pembelian unit kondominium.
Dilema yang dihadapi wanita berusia 24 tahun itu dimuat naik oleh pengacara dan penyampai radio, Ahmad Fedtri Yahya menerusi Twitternya.
Tangkap layar luahan gadis tersebut dimuat naik Ahmad Fedtri pada Twitter beliau, hari ini.
“Saya anak perempuan umur 24 tahun dan baru tujuh bulan kerja di Singapura dengan gaji sekitar RM6,000. Ada perancangan nak kahwin tahun depan.
“Saya nak tanya, salahkah saya sebagai anak tak nak buat pinjaman dengan ayah saya yang nak beli rumah kondominium RM550,000 untuk tiga bilik.
“Bayaran bulanan RM3,100 bahagi dua, jadi sekitar RM1,550 seorang tak termasuk bayaran bil. Saya masih belum bayar hutang Perbadanan Tabung Pendidikan Tinggi Nasional (PTPTN), tambah lagi tiada pinjaman apa-apa,” katanya berdasarkan tangkap layar perbualan tersebut.
Bagaimanapun, gadis itu berdepan dilema selepas dilabel sebagai anak tidak berguna gara-gara menolak untuk membuat pinjaman itu.

“Saya sampai kena label anak tak guna sebab tak nak tolong ibu ayah berkenaan rumah yang dia nak itu. Tolong, saya perlukan pandangan dan pendapat,” rayunya. – KOSMO! ONLINE


Rumah PM dimasuki ular tedung hitam
Oleh NURUL IZZATI ZAINI

20 Februari 2023, 10:18 pm
PETALING JAYA – Perdana Menteri, Datuk Seri Anwar Ibrahim berdepan detik cemas apabila rumahnya dimasuki seekor ular tedung hitam, di Bandar Sungai Long, malam ini.
Jurucakap Angkatan Pertahanan Awam Malaysia (APM) Hulu Langat berkata, panggilan kecemasan diterima pada pukul 7.33 malam dan seramai empat anggota telah digerakkan ke lokasi kejadian.
“Setibanya di lokasi, terdapat seekor ular tedung hitam di kawasan pondok pengawal rumah Perdana Menteri.
Ular tedung hitam yang ditemui di pekarangan rumah Anwar – IHSAN APM HULU LANGAT
“Anggota APM telah berjaya menangkap ular tedung hitam tersebut menggunakan peralatan khas,” katanya dalam satu kenyataan.
Tambahnya, setelah memastikan tiada lagi bahaya di lokasi, anggota APM mula mengemas peralatan.
Anwar dan isteri, Datin Seri Dr. Wan Azizah Wan Ismail juga sempat beramah mesra dengan anggota APM sebelum bertolak balik ke Pusat Kawalan Operasi Daerah Hulu Langat. – KOSMO! ONLINE


Rafizi maklumkan perancangan ekonomi esok
Oleh ZULKIFLI MANZOR

20 Februari 2023, 9:44 pm
PETALING JAYA – Menteri Ekonomi, Rafizi Ramli, mempelawa orang ramai menonton siaran langsung sesi perjumpaan bulanan bersama Kementerian Ekonomi yang akan berlangsung pukul 8 pagi esok.
Menurutnya, beliau akan memaklumkan tentang perkembangan terkini dan perancangan lanjut beliau bersama Kementerian Ekonomi pada sesi berkenaan.
“Saya jemput sahabat-sahabat untuk ikuti secara langsung di platform media sosial bagi mengetahui perkembangan terkini dan perancangan lanjut saya,” katanya dalam satu hantaran di Facebook.
Terdahulu, Rafizi memaklumkan, sesi perjumpaan bulanan bersama Kementerian Ekonomi akan diteruskan seperti biasa pada pukul 8 pagi esok di Dewan Seri Siantan, Perbadanan Putrajaya.
Sesi tersebut akan disiarkan secara langsung di laman Facebook beliau dan Kementerian Ekonomi. – KOSMO! ONLINE


Lelaki pegang senjata api, tangan bergari ditahan polis
Oleh NURUL IZZATI ZAINI

20 Februari 2023, 9:38 pm
PETALING JAYA – Seorang lelaki ditahan berhubung video tular memaparkan dirinya sedang memegang senjata api dengan kedua belah tangan bergari di dalam sebuah kenderaan, kelmarin.
Ketua Polis Daerah Dang Wangi, Asisten Komisioner Noor Delhan Yahaya, berkata pihaknya menerima laporan polis kira-kira pukul 6.16 petang, pada Jumaat lalu.
“Laporan tersebut dibuat berhubung satu video tular di laman media sosial Telegram Edisi Siasat yang memaparkan seorang individu memegang senjata api dengan kedua belah tangan bergari di dalam sebuah kenderaan.
“Sehubungan itu, Bahagian Siasatan Jenayah, Ibu Pejabat Polis Daerah Dang Wangi, Kuala Lumpur telah membuka satu kertas siasatan di bawah Seksyen 504 Kanun Keseksaan, Seksyen 233 Akta Komunikasi dan Multimedia 1998, Seksyen 89 Akta Polis 1967 dan Seksyen 8 Akta Senjata 1960.
“Bertindak atas maklumat, seorang lelaki berusia 46 tahun warga tempatan berjaya ditahan kelmarin kira-kira pukul 1.05 pagi,” katanya dalam kenyataan, hari ini.
Tambah Noor Delhan, pihak polis telah merampas sebuah telefon bimbit jenis Vivo dan seutas jam tangan berjenama.

Suspek juga telah direman selama empat hari sehingga 21 Februari serta kertas siasatan sedang dilengkapkan dan seterusnya akan dirujuk kepada Timbalan Pendakwa Raya dalam masa terdekat.
Dalam pada itu, Noor Delhan turut menasihati orang ramai supaya tidak terlibat di dalam sebarang aktiviti yang menyalahi undang-undang.
Pada Jumaat lalu, tular satu hantaran di laman media sosial Telegram Edisi Siasat yang memuat naik kenyataan beserta video berunsur hinaan dan kebencian terhadap Ketua Polis Negara dan Polis Diraja Malaysia.
Difahamkan, video berdurasi enam saat tersebut diambil pada tahun 2016 selepas selesai aktiviti menembak di Lapang Sasar Bukit Aman. – KOSMO! ONLINE


[VIDEO] Agong tepuk dahi topi disangka rambut
Oleh KOSMO!

20 Februari 2023, 9:53 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah terkena ‘prank’ apabila menyangkakan gaya rambut seorang lelaki yang ditemui sewaktu baginda berada di Pulau Tioman semalam, sebenarnya adalah topi.
Gelagat Al-Sultan Abdullah yang terhibur selepas ‘tertipu’ dengan lelaki tersebut tular di media sosial, bukan sahaja mengundang gelak tawa orang ramai di lokasi, bahkan pengguna media sosial juga.
Berdasarkan video itu, baginda sedang bertemu dan beramah mesra dengan penduduk serta menyampaikan sumbangan selain sempat menyapa lelaki tersebut yang berada di situ.
“Ini untuk awak, ‘colour’ (warna) rambut balik,” titah baginda sambil ketawa disusuli gelak tawa penduduk.
Kemudian, lelaki itu turut meminta untuk mengambil swafoto bersama Yang di-Pertuan Agong.
“Rambut ke betul ni? Topi? Saya kena tipulah. Bagi duit untuk potong rambut, Allahuakbar. Saya kena tipu, cuba cabut tu (sambil menunjukkan supaya lelaki itu membuka topi),” titah baginda disusuli dengan ketawa.

Tambah menghiburkan apabila baginda menepuk dahi selepas menyedari ‘tertipu’ dengan lelaki itu.
Seterusnya, Al-Sultan Abdullah mengajak lelaki tersebut bergambar bersama.
Terdahulu, baginda berada di Pulau Tioman semalam bagi menyempurnakan majlis perasmian Pusat Bersalin, Klinik Kesihatan Tekek. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Pelajar perempuan dirasuk ditemui di atas pokok tinggi
Oleh KOSMO!

20 Februari 2023, 9:58 pm
JAKARTA – Sebuah video tular di media sosial Indonesia memaparkan senario seorang pelajar perempuan yang dikatakan dirasuk makhluk halus sehingga membuatkan dia mampu memanjat pokok tinggi, lapor portal berita Viva semalam.
Dalam kejadian di Tabalong, wilayah Kalimantan Selatan, gadis tersebut dilihat berdiri di atas dahan pokok sambil menjerit seperti terkena histeria.
Dia yang memakai baju putih dan bertudung hitam turut dilihat memagang dan memukul kepalanya sendiri.
Beberapa penduduk yang menyaksikan kejadian itu cuba membantu gadis itu dengan ada yang menghampiri pokok itu manakala yang lain menyuluh cahaya lampu suluh ke arah gadis berkenaan.
Dua orang lelaki turut dilihat memanjat pokok tersebut untuk membantu membawa turun gadis berkenaan sebelum rakaman video dihentikan.
Menurut laman berita Apa Habar, ibu bapa gadis tersebut memberitahu bahawa anaknya sudah tiga kali dirasuk makhluk halus.

Sebelum kejadian terbaharu itu, bapanya sudah mencari mangsa sekitar pukul 10 malam (waktu tempatan), namun gagal menemuinya.
Gadis itu dikatakan sudah kembali kepada keadaan normal pada keesokan harinya dan dibawa pulang oleh keluarganya. – Agensi


Kerajaan komited perkasa bandar rendah karbon
Oleh ISKANDAR SHAH MOHAMED

20 Februari 2023, 10:56 pm
SHAH ALAM – Kerajaan komited memperkasakan inisiatif bandar rendah karbon yang menyumbang signifikan kepada pengurangan impak perubahan iklim di negara ini.
Inisitiaf itu dilaksanakan Kementerian Sumber Asli, Alam Sekitar dan Perubahan Iklim (NRECC) dengan kerjasama strategik antara kerajaan negeri dan pihak berkuasa tempatan (PBT).
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, PBT disaran menetapkan hala tuju dan pendekatan yang bersesuaian dengan konsep bandar rendah karbon.
“Saranan itu penting ke arah mencapai sasaran pengurangan gas rumah kaca (GHG) berdasarkan Pelan Induk Bandar Rendah Karbon Negara (NLCCM) 2021.
“Perancangan dan pembangunan bandar  mampan berupaya membangunkan ekonomi hijau tempatan selain peluang pekerjaan dan menarik pelaburan domestik serta antarabangsa,” katanya ketika berucap merasmikan Majlis Anugerah Bandar Rendah Karbon 2022 di sini, malam ini. -KOSMO!ONLINE


Remaja maut nahas tujuh motosikal
Oleh NOR SHAFAWATI YUP

20 Februari 2023, 9:30 pm
SEREMBAN – Seorang remaja lelaki maut apabila motosikal dinaiki terjatuh selepas bergesel sebelum dirempuh dalam kemalangan membabitkan tujuh buah motosikal di Kilometer 38.8, Lebuh Raya Kajang Seremban (Lekas) arah Selatan di sini, semalam.
Ketua Polis Daerah Seremban, Asisten Komisioner Nanda Maarof berkata, mangsa yang berusia 19 tahun bergerak berkumpulan dari Nilai menuju ke Seremban dengan menunggang motosikal jenis Honda RS150, parah di muka dan disahkan maut di lokasi.
“Setibanya di lokasi kejadian, motosikal mangsa bergesel dengan sebuah motosikal Yamaha Y15ZR ditunggang pemuda berusia 21 tahun yang bergerak dalam kumpulan sama,” katanya dalam kenyataan di sini, hari ini.
Jelas Nanda, pelanggaran pukul 3 pagi itu menyebabkan kedua-dua buah motosikal terjatuh di atas jalan sebelum dirempuh lima buah motosikal lain yang ditunggang lelaki berusia 17 hingga 20 tahun.
“Lima buah motosikal tersebut tidak sempat mengelak dan melanggar kenderaan mangsa. Akibat pelanggaran, mangsa cedera parah dan disahkan meninggal dunia di lokasi kejadian.
“Lima mangsa yang lain mengalami luka di badan. Seorang lagi mangsa berusia 17 tahun cedera di bahagian muka,” katanya di sini, hari ini.

Nanda berkata, mangsa yang meninggal dunia dibawa ke Unit Forensik Hospital Tuanku Ja’afar (HTJ) Seremban untuk proses bedah siasat. Mangsa-mangsa yang cedera dirawat di hospital sama.
Sebelum ini tular tiga rakaman video berdurasi 30 saat, 12 saat dan 15 saat di media sosial dan aplikasi ‘Whatsapp’ yang memaparkan kejadian kemalangan jalan raya melibatkan sekumpulan motosikal di Lebuh Raya Lekas.
“Hasil penelitian ke atas video tersebut mendapati dua daripadanya berlaku di Lebuh Raya Lekas manakala video berdurasi 30 saat pula dipercayai rakaman video lama yang disiarkan semula,” katanya. – KOSMO! ONLINE


Kes Jana Wibawa: Dua individu didakwa di mahkamah esok
Oleh EDDY AQMAL MOHAMED HAMIDI

20 Februari 2023, 11:57 pm
PUTRAJAYA – Dua individu akan didakwa di Mahkamah Sesyen Kuala Lumpur esok, berhubung kes Jana Wibawa yang disiasat Suruhanjaya Pencegahan Rasuah Malaysia (SPRM).
SPRM yang mengesahkan perkara itu turut memaklumkan bahawa pertuduhan ke atas kedua-dua individu berkenaan akan dijalankan pukul 9 pagi.
Suruhanjaya berkenaan bagaimanapun tidak mendedahkan identiti kedua-dua individu yang akan dituduh itu.
Terdahulu, Kosmo! Online sebelum ini melaporkan bahawa SPRM akan memanggil bekas Menteri Kewangan, Tengku Datuk Seri Zafrul Tengku Abdul Aziz untuk memberi keterangan bagi membantu siasatan melibatkan dana Jana Wibawa.
Difahamkan ,Tengku Zafrul telah pun memberikan keterangannya bagi membantu siasatan SPRM hari ini.
Ia adalah susulan kehadiran bekas Perdana Menteri, Tan Sri Muhyiddin Yassin ke pejabat SPRM untuk memberikan keterangan berhubung siasatan sama sebelum ini. – KOSMO! ONLINE


300,000 botol Starbucks vanila frappucino ditarik balik di AS
Oleh KOSMO

20 Februari 2023, 7:00 pm
WASHINGTON – Lebih 300,000 botol air minuman Starbucks perisa vanila frappucino ditarik balik daripada pasaran Amerika Syarikat (AS) selepas beberapa serpihan kaca ditemui dalam sebilangan produk, lapor agensi berita United Press International semalam.
Menurut Pentadbiran Makanan dan Ubat (FDA), minuman tersebut secara sukarela ditarik balik oleh PepsiCo. yang menghasikan minuman itu untuk Starbucks.
FDA dalam satu notis berkata, secara keseluruhan, sebanyak 25,200 bungkusan dipanggil semula dengan setiap bungkusan mengandungi 12 botol.
Agensi itu turut mengkategorikan tindakan tersebut sebagai Class II, yang digambarkan sebagai satu keadaan di mana penggunaan atau pendedahan kepada produk boleh menyebabkan kesan kesihatan yang buruk atau kebarangkalian kesan buruk kepada kesihatan mungkin berlaku pada skala terpencil.
Sementara itu, PepsiCo. dalam satu kenyataan kepada stesen penyiaran CNN berkata, minuman tersebut telah dikeluarkan dari rak-rak kedai.
“Kerjasama Kopi Amerika Utara komited dalam menyediakan kualiti tahap tinggi dalam produk-produk kami.

“Kami sentiasa bertindak dengan penuh berhati-hati apabila terdapat kebimbangan berpotensi dibangkitkan,” kata syarikat itu. – Agensi


Anwar terima kunjungan ketua-ketua perwakilan diplomatik
Oleh KOSMO!

20 Februari 2023, 8:53 pm
PETALING JAYA – Perdana Menteri, Datuk Seri Anwar Ibrahim hari ini, menerima kunjungan hormat ketua-ketua perwakilan diplomatik Malaysia yang bakal memulakan tugasan di negara penempatan masing-masing.
Anwar yang juga Menteri Kewangan berkata, antara perkara yang dibincangkan dalam pertemuan itu termasuk tentang mempergiat usaha menarik pelaburan asing berkualiti ke Malaysia.
“Saya turut berkongsikan hala tuju dasar luar Malaysia yang berteraskan konsep Malaysia Madani dalam kita mendepani cabaran semasa dan melangkah jauh lebih maju ke hadapan.
“Saya ucapkan selamat maju jaya kepada mereka dan semoga nama Malaysia dapat dibawa ke tahap yang lebih baik,” katanya dalam satu hantaran di Facebook.
Dalam hantaran berasingan, Anwar memaklumkan beliau mengadakan pertemuan bersama Ketua Menteri Melaka, Datuk Seri Sulaiman Md. Alidan dan delegasi di Putrajaya, hari ini.
Menurut beliau, kerjasama kukuh antara Kerajaan Persekutuan dan Melaka akan terus dipererat terutama dalam aspek pembangunan dan kesejahteraan rakyat. – KOSMO! ONLINE


Serpihan meteorit jatuh di balkoni rumah
Oleh KOSMO

20 Februari 2023, 9:00 pm
MATERA, ITALI – Penduduk ‘kota batu’ purba di selatan Itali dikejutkan dengan satu lagi fenomena ‘berbatu’ luar biasa selepas serpihan meteorit jatuh di balkoni sebuah rumah di pinggir bandar itu, Matera baru-baru ini, lapor akhbar The Guardian semalam.
Objek angkasa yang bergerak pada kelajuan 321 kilometer sejam itu dikesan di langit wilayah Puglia dan Basilicata pada 14 Februari lalu, membuatkan ia digelar ‘bebola api Hari Kekasih’.
Ia dikatakan jatuh di balkoni rumah pasangan adik beradik, Gianfranco dan Pino Losignore bersama ibu bapa mereka.
Mereka menyedari keadaan itu apabila melakukan pemeriksaan pada panel solar kediaman tersebut tiga hari kemudian.
Mereka mendapati panel dan jubin telah rosak, bersama dengan serpihan kelabu bertaburan di seluruh balkoni.
“Saya tidak berada di rumah ketika ia berlaku, namun ibu saya memberitahu dia ada mendengar bunyi dentuman kuat.

“Dia berasa bimbang, namun disebabkan cuaca berangin, saya menyangkakan bunyi dentuman itu adalah ranting pokok. Rupa-rupanya, ia adalah serpihan meteorit,” kata Gianfranco.
Bebola api meteorit itu dipantau pada kamera pengawasan Prisma, sebuah projek yang dikendalikan oleh Institut Astrofizik Itali, sekali gus membolehkan pakar mengesan lokasi ia jatuh.
Lebih 70 gram serpihan telah dikumpulkan setakat ini untuk kajian tersebut, yang kemudiannya akan dipamerkan di muzium.
Seorang wakil Prisma, Carmelo Falco berkata, meskipun banyak meteorit jatuh ke Bumi, apa yang jarang berlaku di Matera adalah ia mendarat pada permukaan bersih, justeru, objek itu tidak tercemar. – AGENSI


Sebilik dengan Johan As’ari, Roslan Shah dituduh buat maksiat
Oleh MOHAMMAD SHAHEMY AZMI

20 Februari 2023, 7:05 pm
PETALING JAYA – Selebriti versatil Roslan Shah berang selepas dituduh melakukan maksiat bersama pelakon Johan As’ari gara-gara tidur sebilik ketika mereka sama-sama mengerjakan ibadah umrah di Tanah Suci Mekah.
Menerusi hantaran yang dimuat naik dalam Instagram miliknya, Roslan atau mesra disapa Cik Lan berkongsi sekeping foto bersama Johan, serta dua lagi jemaah wanita lain dengan berlatar belakang Masjid Nabawi di Madinah.
Bagaimanapun, aksi Roslan melentokkan kepalanya di bahu pelakon filem Mat Kilau: Kebangkitan Pahlawan itu menerima reaksi kurang senang daripada seseorang sehingga dia dituduh berbuat maksiat.
“Maksiat. Tidur satu bilik,” tulis kata-kata pada gambar yang dikongsi Roslan dalam Instagramnya.
Marah dengan tuduhan yang dilemparkan, pengacara asal Singapura itu berasa sangat kecewa kerana difitnah selain mengancam untuk membuat laporan polis ke atas individu tersebut.
“Jangan sampai saya buat laporan polis nanti. Jangan suka buat fitnah. Kami masih di Madinah. Memang saya sebilik dengan Johan,” ujarnya.

Tambah Roslan, dia hairan wujudnya manusia sebegitu kerana sanggup melemparkan tuduhan tidak benar ke atas dirinya sedangkan dia tidak terfikir untuk melakukan perkara yang bukan-bukan.
“Apalah manusia seperti ini. Kami ukhwah (persaudaraan) sesama Islam. Datuk Ady Putra pun sudah beritahu pada saya untuk amalkan persaudaraan sesama Islam.
“Niat saya pun tidak fikir apa-apa pun. Masya-Allah,” jelasnya.
Menjengah dalam ruangan komen, ramai pengikutnya turut meluahkan rasa simpati terhadap Roslan selepas menjadi mangsa fitnah dengan tuduhan yang tidak elok.
“Lan, orang yang dengki dengan kau, suatu hari nanti akan mendapat balasan hebat. Sebenarnya mereka ini cemburu dengan kau. Jangan layan netizen yang tak ada bimbingan agama,” kata seorang pengikutnya.
“Apa masalahnya kalau Johan tidur sebilik dengan Cik Lan? Dua-dua muhrim (lelaki). Apalah kotor sangat fikiran. Jangan ambil kisah, biarkan mulut mereka mengata,” pujuk seorang lagi pengikutnya.
“Apa yang dikatakan maksiat? Sama-sama lelaki. Apa yang salah? Manusia zaman sekarang otak sempit,” kata seorang pengguna Instagram.
Untuk info, difahamkan Roslan berangkat mengerjakan ibadah umrah sejak 12 Februari lalu sehingga 23 Februari. – KOSMO! ONLINE


Kediaman serba mewah Cristiano Ronaldo di Riyadh
Oleh KOSMO

20 Februari 2023, 7:27 pm
RIYADH – Gambar ruang dalaman serba mewah hotel penginapan bintang bola sepak Portugal, Cristiano Ronaldo di Arab Saudi didedahkan dengan harga sewaan suite itu dikatakan berjumlah AS$300,000 (RM1.3 juta) untuk sebulan, lapor akhbar New York Post semalam.
Terletak di Kingdom Tower, Riyadh yang merupakan satu daripada bangunan tertinggi di Arab Saudi, Ronaldo menetap di Hotel Four Seasons itu selama sebulan.
Dia menetap di satu daripada 17 suite yang turut dihuni oleh pasukannya termasuk pasukan keselamatan, ahli keluarga dan rakan-rakan.
Suite mewah dikenali sebagai Kingdom Suite itu merangkumi kawasan seluas hampir 371.6 meter persegi dan terletak di tingkat 48 hingga 50.
Dengan menawarkan pemandangan pusat bandar Riyadh, kediaman itu menawarkan seni bina moden, sebuah bilik persalinan besar serta ruang makan dengan pantri.
Penginapan hotel yang ditaja oleh kelab Arab Saudi, Al Nassr itu turut menyediakan cef peribadi sepanjang Ronaldo menetap di situ.

Kakitangan hotel dilaporkan tidak dibenarkan meminta untuk merakam gambar swafoto bersama bekas pemain Manchester United itu namun, Ronaldo dikatakan bersikap mesra kepada semua tetamunya.
Dia juga sering mengucapkan terima kasih kepada pekerja hotel ketika masuk dan keluar dari premis itu, lapor portal berita MailOnline berdasarkan pemerhatian mereka.
Selepas mendaftar keluar dari hotel itu pada hujung bulan ini, Ronaldo dan pasangannya, Georgina Rodriguez serta lima anak mereka telah mengenal pasti sebuah kediaman tetap sepanjang mereka berada di Arab Saudi. – Agensi


Perarakan replika Pas, KDN minta henti cetus huru-hara
Oleh Abdul Rahman Razali

20 Februari 2023, 7:21 pm
Perarakan replika Pas, KDN minta henti cetus huru-hara | 15 MINIT MMTV 20 FEBRUARI 2023.


Hujan lebat di 9 negeri malam ini
Oleh TUAN NURHIDAYAH TUAN AB.GHANI

20 Februari 2023, 8:15 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan angin kencang di sembilan negeri sehingga pukul 10 malam ini.
Menurutnya, ribut petir dijangka melanda seluruh negeri Perlis, Wilayah Persekutuan Kuala Lumpur dan Wilayah Persekutuan Putrajaya.
“Hujan lebat diramal berlaku di negeri Kedah (Kubang Pasu, Sik, Baling dan Kulim) dan Perak (Kuala Kangsar, Kinta, Perak Tengah, Kampar, Bagan Datuk, Hilir Perak, Batang Padang dan Muallim).
“Cuaca sama juga melibatkan Pahang (Tanah Tinggi Cameron dan Bentong), Selangor (Klang, Gombak, Petaling, Kuala Langat, Hulu Langat dan Sepang) dan Negeri Sembilan (Jelebu dan Seremban,” katanya.
Sementara bagi Sarawak menurutnya, melibatkan sekitar Sibu (Kanowit) dan Kapit (Song dan Kapit). – KOSMO! ONLINE.


Pemuda China tempuh perjalanan lebih 2,000 kilometer peluk Islam di Aceh
Oleh KOSMO

20 Februari 2023, 8:30 pm
BANDA ACEH  – Seorang lelaki berasal dari China, Yan Chain Lain sanggup menaiki pesawat dan menemapuh perjalanan lebih 2,000 kilometer menuju ke  Aceh untuk memeluk agama Islam, lapor portal berita Tribunnews.com semalam.
Chain Lain menentap di Wilayah Zhae Jian dan membuat keputusan untuk memeluk agama Islam di Masjid Agung Al-Falah, Kota Sigli, Kabupaten Pidie, Aceh Khamis lalu di hadapan ratusan jemaah.
Pemuda berusia 33 tahun itu kemudian menggunakan nama baharunya iaitu Salman Lian dan dia mengetahui tentang agama Islam selepas berkawan dengan seorang warga Indonesia yang kemudian memintanya datang ke Aceh.
Warga China itu  bertemu dengan ulama muda Pidie, Dr. Tgk H Amri Fatmi Ansis dan terpikat kepada agama Islam setelah seharian belajar secara universal atau secara umum dengannya.
Dia turut belajar mengenai solat dan berbagai disiplin ilmu agama Islam lainnya.
“Sebelumnya, Yan Chain Lian tidak pernah menganut agama apa pun,” kata ulama muda tersebut kepada Serambinews.com. – Agensi


Jalan sesak, banjir kilat di Kuala Lumpur
Oleh NURUL IZZATI ZAINI

20 Februari 2023, 7:13 pm
PETALING JAYA – Banjir kilat dan hujan lebat yang dilaporkan berlaku di beberapa kawasan sekitar Kuala Lumpur menyebabkan kesesakan lalu lintas di beberapa laluan di ibu negara pada petang ini.
Menurut Facebook Info Trafik Kuala Lumpur, Dewan Bandaraya Kuala Lumpur (DBKL), kesesakan tersebut melibatkan Jalan Pahang, Jalan Loke Yew, Jalan Bangsar, Jalan Syed Putra, Jalan Cheras, dan Jalan Tun Sambanthan.
“Cuaca hujan turut menyebabkan kesesakan di Jalan Damansara, Jalan Sungai Besi, Lebuh Raya Kuala Lumpur – Seremban, Jalan Maharajalela, Jalan Ampang, Jalan Tun Razak dan Jalan Istana.
“Dari Taman Metropolitan Kepong ke Sri Damansara dijangkakan mengalami kelewatan selama 1 jam 40 minit ekoran banjir kilat. Trafik juga terkesan teruk dari arah Sungai Buloh,” katanya.
Sementara itu, menurut Facebook Polis Kuala Lumpur, di Kampung Segambut Dalam, Sri Hartamas, paras air berada dalam keadaan sederahana dan terkawal setakat pukul 5.30 petang tadi.
Ujarnya, pemantauan akan diteruskan dari semasa ke semasa. – KOSMO! ONLINE


Lelaki bunuh kekasih kerana ajaknya berkahwin
Oleh KOSMO

20 Februari 2023, 8:00 pm
NEW DELHI – Seorang lelaki dilaporkan membunuh teman wanitanya yang didakwa memaksanya untuk mengahwini mangsa di Nagaur, lapor portal berita India Today semalam.
Polis menyiasat lelaki tersebut yang dikenali sebagai Anoparam yang mengaku melakukan jenayah itu selepas ditangkap. Dia ditahan setelah mangsa dilaporkan hilang oleh ahli keluarganya.
Tertuduh didakwa memotong badan wanita itu dikenali sebagai Guddi. Mayat mangsa ditemui 25 hari selepas dia dibunuh.
Anoparam memberitahu polis bahawa dia membuang bahagian mayat mangsa ke dalam  sebuah perigi berhampiran Kampung Derva. Operasi mengeluarkan mayat mangsa  dilakukan di Telaga Sune selama tiga hari oleh pihak berkuasa.
Kamera dron turut dipasang pada masa pencarian untuk mengesan bahagian badan mangsa.
Mangsa merupakan seorang wanita yang sudah berkahwin dari kampung Balasar di kawasan Balai Polis Sri Balaji daerah Nagaur manakala ujian poligraf terhadap tertuduh akan dijalankan di Jaipur. – Agensi


Gadis pandu treler lebih 4,000 kilometer bantu mangsa gempa di Turkiye
Oleh KOSMO

20 Februari 2023, 6:30 pm
ANKARA – Seorang wanita Perancis berusia 24 tahun telah memandu treler miliknya ke Turkiye untuk menyampaikan bantuan kepada mangsa gempa bumi, lapor portal berita TRT World semalam.
Selepas mendengar berita tentang dua gempa bumi berlaku di selatan negara itu, Gulfem Zengin iaitu seorang warga Perancis yang dilahirkan dalam keluarga imigran Turkiye, memulakan perjalanan dari bandar Perancis, Lyon ke Kahramanmaras.
“Saya berasa sangat sedih apabila saya melihat berita mengenai gempa bumi.
“Semua rakan dan ahli keluarga saya menangis berikutan gempa bumi itu,” kata Zengin di hadapan runtuhan di Kahramanmaras, Turkiye.
Wanita berkenaan berkata, pendatang-pendatang Turkiye menghubunginya untuk menghantar bantuan kemanusiaan sambil menambah bahawa dia pergi berseorangan dan menempuh perjalanan yang sukar untuk menemui mangsa gempa-mangsa bumi tersebut.
“Ia sesuatu yang tidak pernah saya lakukan sebelum ini. Saya bersendirian. Ia adalah mustahil bagi saya, tetapi saya fikir ini adalah mengenai membantu mangsa. Ini adalah bantuan yang boleh kita lakukan. Itulah sebabnya saya mengetepikan perasaan takut,” ujarnya.

Dia memandu sekitar 4,300 kilometer dalam masa empat hari dan tiba di Kahramanmaras pada Sabtu lalu. Zengin menyampaikan bantuannya dengan penyelarasan Pihak Berkuasa Pengurusan Bencana dan Kecemasan Turkiye.
“Saya tiba di Kahramanmaras dengan memandu laju dengan sedikit tidur. Keluarga saya bangga dengan saya. Saya menghantar video kepada keluarga saya di sepanjang jalan untuk memberitahu mereka bahawa saya baik-baik saja,” kata Zengin.
Dia memandu treler tersebut dari Lyon ke Kapikule iaitu titik lintasan sempadan di wilayah Edirne di sempadan Turkiye dan Bulgaria.
Dengan membawa makanan, pakaian, ubat-ubatan dan makanan haiwan peliharaan yang dikumpulkan daripada warga Perancis yang dilahirkan oleh generasi imigran Turkiye, dia tiba di Kapikule selepas perjalanan melibatkan masa selama dua hari. – Agensi


Just Capella miliki lesen terbaharu Miss Universe Malaysia
Oleh KOSMO!

20 Februari 2023, 6:06 pm
PETALING JAYA – Just Capella Sdn. Bhd. (Just Capella) telah berjaya menjadi pemilik lesen terbaharu untuk Miss Universe Malaysia.
Ketua Pegawai Eksekutifnya, Datuk Westin Chew berkata, melalui pemilikan lesen tersebut, syarikat kini membuka peluang pencarian baharu daripada wanita berkelayakan dan berkebolehan untuk mewakili negara ke peringkat seterusnya.
Miss Universe Malaysia adalah pertandingan ratu cantik yang dilaksanakan secara tahunan untuk memilih wakil dari negara ini untuk digandingkan bersama dengan wakil-wakil dari negara lain untuk bertanding dalam pertandingan ratu cantik nombor satu dunia.
Tahun lalu, seorang pengacara, Lesley Cheam telah dinobatkan sebagai Pemenang Miss Universe Malaysia untuk mewakili negara ke pertandingan Miss Universe di New Orleans, Louisiana, Amerika Syarikat manakala pereka fesyen kelahiran Amerika Syarikat, R’Bonney Gabriel, 28 telah dinobatkan sebagai juara Miss Universe.
“The Miss Universe Malaysia dapat membantu membawa jenama ke tahap yang lebih tinggi secara kualitatif, melalui penyertaan wanita memiliki kemahiran, kreativiti dan berinovasi untuk menyertai pertandingan ratu cantik yang berprestij itu.
“Kami akan memperkenalkan beberapa proses baharu melalui pelbagai aktiviti dan penjurian bagi memastikan integriti, ketelusan, kejujuran dan keadilan,” katanya.

Beliau berkata demikian  dalam kenyataan bersempena pelancaran Miss Universe Malaysia 2023 di sebuah hotel di sini baru-baru ini.
Turut hadir pada majlis berkenaan adalah Miss Universe 2022, Gabriel bersama pemenang tempat kedua, Andreina Martinez Gounier dan finalis tempat ke lima pertandingan tersebut iaitu Gabriela Dos Santos.
Chew menjelaskan, Miss Universe Malaysia adalah platform terbaik yang menyediakan peluang kepada wanita untuk mengubah diri kearah personaliti yang lebih positif dan lebih profesional bagi membolehkan mereka berbakti menjadi pemimpin yang berinspirasi tinggi kepada komuniti dan peminat.
“Pertandingan ini juga akan membolehkan mereka berdikari dan bersinar untuk selamanya. Kami berkeyakinan bahawa pertandingan Ratu Cantik bukan sekadar pertandingan berkaitan kecantikan tetapi mengenai inisiatif untuk membimbing wanita memberi impak positif kepada komuniti,” jelas beliau. -KOSMO! ONLINE


SSM larang guna logo tanpa kebenaran
Oleh KOSMO!

20 Februari 2023, 6:36 pm
PETALING JAYA – Suruhanjaya Syarikat Malaysia (SSM) mengesan beberapa iklan pinjaman wang di media sosial yang menggunakan logo SSM tanpa kebenaran.
Menerusi kenyataan SSM pihaknya menegaskan, sebagai sebuah badan berkanun, SSM tidak pernah memberi kebenaran kepada mana-mana pihak yang menawarkan perkhidmatan pinjaman wang untuk menggunakan logo SSM.
“Mana-mana pihak yang menggunakan logo SSM tanpa kebenaran boleh dikenakan tindakan di bawah Seksyen 54 Akta Cap Dagangan 2019.
“SSM tidak akan teragak-agak untuk mengambil tindakan di bawah peruntukan undang-undang terhadap pihak yang terlibat dengan penyalahgunaan logo SSM,” katanya hari ini.
Mengulas lanjut, SSM mengingatkan orang ramai supaya tidak menggunakan logo SSM di mana-mana platform termasuk media sosial dan bahan bercetak, tanpa kebenaran.
Untuk maklumat lanjut, sila hubungi Pusat Panggilan SSM di talian 03-77214000 atau emel kepada [email protected]. – KOSMO! ONLINE


‘Sang bedal’ Tanjung Bidara cecah 200 kg
Oleh MUHAMMAD SHAHIZAM TAZALI

20 Februari 2023, 6:47 pm
ALOR GAJAH – ‘Sang bedal’ yang berkeliaran di pesisir Pantai Tanjung Bidara dan Kuala Linggi di sini dipercayai bersaiz sepanjang lebih dua meter dan berat hampir 200 kilogram (kg).
Pengarah Jabatan Perlindungan Hidupan Liar dan Taman Negara (Perhilitan) Melaka, Mohd. Firrdhaus Mahmood berkata, orang ramai yang melihat kelibat buaya itu dinasihatkan agar tidak menghampiri atau melakukan provokasi terhadapnya.
Beliau berkata, buat masa ini pihaknya belum menerima laporan serangan reptilia ganas itu terhadap pelancong, penduduk atau nelayan.
‘Sang bedal’ yang dipercayai berkeliaran di pesisir Pantai Tanjung Bidara dan Kuala Linggi.
Katanya, bagi memastikan keselamatan masyarakat, Perhilitan bersama agensi lain seperti Angkatan Tentera Malaysia (ATM), Angkatan Pertahanan Awam (APM) dan Jabatan Bomba dan Penyelamat (JBPM) melaksanakan operasi dan pemantauan selama dua bulan bagi menangkap dan memindahkan buaya berkenaan.
“Belum ada serangan ke atas orang awam sebab kita pasti sumber makanan masih banyak. Sebagai langkah awal, kita akan pantau dahulu laluan buaya tersebut dan meletakkan dua sangkar, masing-masing di Kuala Linggi dan Tanjung Bidara.
“Lokasi sangkar akan diubah jika tiada tangkapan dalam tempoh dua minggu. Kaedah kita gunakan adalah dengan mengesan kesan tapak kaki serta habitatnya. Belum ada keperluan menggunakan sonar buat masa ini,” katanya kepada pemberita ketika operasi menangkap dan memindahkan buaya di sini, hari ini.

Sementara itu, mengenai populasi buaya di Melaka, Mohd. Firrdhaus berkata, Sungai Kuala Linggi merekodkan jumlah tertinggi dengan anggaran 260 ekor mendiaminya.
Menurutnya, data berkenaan diperoleh berdasarkan inventori hidupan liar tahunan Perhilitan dan spesis utama di sungai itu adalah buaya tembaga terdiri daripada pelbagai saiz. – KOSMO! ONLINE


Suami suka hina, fitnah isteri pelacur
Oleh KOSMO!

20 Februari 2023, 6:24 pm
PETALING JAYA – Tergamaknya seorang suami apabila suka menghina dan menuduh isteri sendiri seperti ‘bohsia’ dan ‘pelacur’ dengan pelbagai prasangka buruk sehingga menjatuhkan maruah wanita tersebut.
Kisah itu dikongsikan oleh Perunding Psikologi Keluarga dan Guaman Syarie, Suzana Ghazali selepas wanita itu mengadu tentang masalah dihadapi sehingga membuatkan dia mengalami tekanan akibat tindakan suami.
“Suami suka panggil saya pelacur lah, bohsia lah. Pernah satu hari tu dia cakap pada jiran saya, ‘dia ini jangan percaya ni, nampak pakai jubah tudung labuh, tapi dia ini pelacur. Siapa nak ‘pakai’ dia ambillah’.
“Gara-gara suami pernah tangkap bekas isterinya dulu dengan lelaki lain dan kini, si isteri yang baru dikahwini hampir tiga tahun, menerima kesannya,” katanya pada hantaran Facebook yang memetik kenyataan wanita itu.
Suzana berkata, lelaki tersebut menghamburkan kejian itu sejak sebelum wanita tersebut mengandung dan kini, pasangan berkenaan dikurniakan seorang anak berusia dua tahun.
“Klien cari saya alami ‘depression’ sebab suami masih berprasangka dan kerap menuduh isteri ada hubungan dengan lelaki lain. Apabila si isteri gelak sendiri bila tengok benda kelakar di media sosial, bergurau dengan sahabat atau adik-beradik sendiri, suami tuduh isteri sedang bergurau dengan lelaki.

“Bila ditunjuk perkara sebenar, suami tetap tak percaya. Isteri yang pernah bekerja dengan pendapatan hampir RM4,000 sebulan, berhenti kerja demi elak suami cemburu buta, tapi masih dituduh berhubung dengan lelaki bila banyak masa di rumah saja,” ujarnya. – KOSMO! ONLINE


Mahkamah: Keputusan representasi kedua Yasin 6 Mac
Oleh NORLIZAH ABAS

20 Februari 2023, 6:18 pm
PETALING JAYA – Mahkamah Sesyen di sini hari ini menetapkan 6 Mac ini bagi keputusan representasi kedua yang dikemukakan penyanyi dan komposer, Yasin Sulaiman bagi mengkaji tiga pertuduhan berkaitan dadah.
Hakim Nik Nasimah Nik Mohammad turut mengekalkan tarikh sama bagi perbicaraan hari pertama tertuduh yang dijadualkan berlangsung selama 15 hari pada bulan tersebut.
Timbalan Pendakwa Raya, Mohd. Asnawi Abu Hanipah memaklumkan representasi kedua masih dipertimbangkan peringkat tertinggi Jabatan Peguam Negara (AGC).
“Mahkamah mengekalkan tarikh perbicaraan yang ditetapkan sebelum ini dan menetapkan perkembangan representasi pada hari sama,” ujar beliau.
Pada 11 Januari lalu, Yasin gagal dalam permohonan untuk mengkaji tiga pertuduhan berkaitan dadah selepas AGC menolak representasi yang dikemukakannya.
Dengan perkembangan itu, Yasin dijadual dibicarakan selama 15 hari bermula Mac pada 6 hingga 10, 13 hingga 17 dan 20 hingga 24 Mac manakala 10 saksi pendakwaan akan dipanggil memberi keterangan.

Yasin atau nama sebenarnya Muhammad Yasin Sulaiman, 48, bernasib baik apabila tidak berdepan dengan hukuman gantung sampai mati atas pertuduhan mengedar kanabis seberat 214 gram.
Perkara itu berikutan pihak pendakwaan memaklumkan pertuduhan mengedar ditarik dan Yasin dituduh dengan pertuduhan baharu memiliki dadah seberat 193.7 gram.
Yasin didapati dalam milikannya kanabis seberat 193.7 gram di sebuah kondominium di Kota Damansara di sini pukul 5.30 petang, 24 Mac 2022.
Yasin turut didakwa menanam 17 pokok ganja yang diperoleh secara terus atau tidak langsung pada tempat, waktu dan tarikh sama. Lelaki itu juga didakwa memberikan dirinya dadah di Pejabat Narkotik Ibu Pejabat Daerah Petaling Jaya pada tarikh sama. – KOSMO! ONLINE


‘Saya hilang anak yang dicintai, isteri kritikal’
Oleh MASTURAH SURADI

20 Februari 2023, 6:56 pm
KOTA TINGGI – Bapa kanak-kanak lelaki yang maut dalam nahas membabitkan lima kenderaan di Kilometer 57.2, Lebuh Raya Senai Desaru, Bandar Penawar semalam memohon bantuan orang ramai yang mempunyai rakaman bukti kejadian agar tampil ke balai polis.
Istamuel Amir Hamzah, 30, berkata, kejadian itu meragut nyawa anak kesayangannya, Gibran Alfarizqi, 3, manakala isterinya, Farida Kurnianingsih, 36, kritikal.
Katanya, ketika kejadian, dia sempat melihat sebuah kenderaan cuba memotong sebelum terbabas melanggar kenderaannya dan beberapa kereta lain.
“Pada 19 Februari, lebih kurang pukul 3.30 hingga 4.30 petang, kami sekeluarga terlibat dalam kemalangan di Lebuh Raya Senai-Desaru menghala ke Pasir Gudang. Saya telah kehilangan anak yang saya cintai dan isteri saya kritikal patah di pelbagai anggota badan.
“Sebelum kemalangan, saya lihat sebuah kenderaan berwarna hitam gelap potong terlalu rapat dengan kereta dari arah bertentangan sehingga mereka elak dan terbabas langgar (kereta) saya dan kereta di belakang.
Berita berkaitan: Kanak-kanak lelaki maut, 12 cedera kemalangan lima kenderaan

“Saya mohon bantuan jika ada sesiapa yang ada rakaman atau lain-lain bukti untuk tampil kepada saya atau Balai Trafik Kota Tinggi,” katanya menerusi perkongsian di Facebook, hari ini.
Melalui perkongsian sama, Istamuel Amir turut berharap individu yang menjadi punca kemalangan itu akan bertanggungjawab dengan apa berlaku.
“Lihatlah anak saya, masih kecil masih belum sempat mengenal dunia. Terlalu singkat waktu bersama ibu bapanya. Terlalu singkat gelak tawa, tangisan dan permintaan dari dia. Tetapi disebabkan kecuaian dan kelalaian seseorang, dia pergi meninggalkan kami. Harta, wang ringgit semua boleh diganti tapi, anak saya satu-satunya anak saya, tiada gantinya.
“Awak merampas hidup anak saya. Saya harap awak yang menyebabkan kemalangan ini sedar, bertanggungjawab. Lihatlah anak saya yang tak ternilai.
“Dia cakap “Gibran happy (seronok) main pantai dengan mama, papa”. Saat-saat ini, dah tak mungkin kembali ke kami,” katanya lagi yang turut berkongsi foto anaknya bermain di pantai. – KOSMO! ONLINE


Jejaka India hampa lamaran ditolak ibu bapa kekasih di Indonesia
Oleh KOSMO

20 Februari 2023, 6:08 pm
JAKARTA – Seorang lelaki dari India terpaksa pulang dengan rasa hampa kerana lamaran ditolak ibu bapa kekasihnya selepas dia sanggup berhabis duit dengan  melakukan perjalanan terbang ke Wajo, wilayah Sulawesi Selatan, lapor program berita Liputan6 hari ini.
Berdasarkan hantaran yang dikongsikan di laman Facebook, pemuda bernama Asib Ali Bhore dari negeri Uttar Pradesh itu dikatakan berlepas ke Indonesia untuk melamar teman wanitanya, Syarifah Khaerunnisa.
Lelaki tersebut dikatakan sudah membelanjakan wang 52 juta rupiah (RM15,184) untuk kekasihnya sepanjang menjalinkan hubungan sejak 2021.
Bagaimanapun, niat murninya untuk memperisterikan Syarifah Khaerunnisa ditolak ibu bapa gadis berkenaan yang telah menjodohkan dirinya dengan lelaki pilihan mereka.
Situasi itu membuatkan Asib akur lalu pulang ke India meskipun berasa kecewa kerana telah mengeluarkan wang yang banyak demi memenuhi keinginan kekasihnya.
Ibu bapa gadis itu dilaporkan mahu menggantikan semula wang yang telah dibelanjakan ke atas anak mereka, namun ditolak oleh Asib.

Kisah sedih yang berlaku pada pemuda itu menjadi tular dan menerima pelbagai komen daripada netizen.
“Kasihannya. Buat si gadis, kalau tak sudi, sila beritahu awal-awal. Jangan sampai orang sudah perjuangkan cinta kemudian ditinggal begitu sahaja. Kalau benar-benar serius, dia tidak akan menerima lamaran orang lain,” kata seorang pengguna media sosial. – Agensi


Gempa Turkiye: Operasi SAR hampir tamat
Oleh KOSMO!

20 Februari 2023, 6:32 pm
PETALING JAYA – Operasi mencari dan menyelamat (SAR) mangsa gempa bumi yang tertimbus bawah runtuhan bangunan bakal ditamatkan setelah hampir dua minggu beroperasi.
Menurut laporan media, angka mangsa korban dilaporkan telah melebihi 41,000 orang setakat semalam.
Ketua Pihak Berkuasa Pengurusan Bencana dan Kecemasan (AFAD), Yunus Sezer berkata, operasi SAR masih dijalankan di sekitar 40 bangunan membabitkan dua wilayah iaitu Hatay dan Kahramanmaras.
“Kerja-kerja kini tertumpu kepada mengalihkan serpihan, melindungi gelandangan dan penyediaan infrastruktur.
“Jumlah kematian akibat dua gempa bumi kuat yang melanda selatan Turkiye pada 6 Feb telah meningkat kepada 40,689,” jelasnya.
Katanya, angka kematian dijangka meningkat apabila pasukan penyelamat mengeluarkan lebih banyak mayat daripada runtuhan.

Zon gempa dianggarkan mempunyai 13.5 juta orang dan kebanyakan mangsa telah hilang tempat berteduh.
Susulan bencana itu, kerajaan Turkiye bersama organisasi bantuan tempatan dan antarabangsa telah melancarkan usaha bantuan besar-besaran.
Sehubungan itu, pihak berkuasa berusaha menyediakan lebih banyak penginapan sementara termasuk khemah dan kontena.
Ramai mangsa yang terselamat masih ditempatkan di hotel, asrama, gimnasium dan kereta api.
Jelasnya, sebanyak 6,000 kontena telah dipasang manakala kerja-kerja infrastruktur bagi membina 68,000 kontena hampir siap. -KOSMO! ONLINE.


MRCB catat hasil RM3.2 bilion tahun kewangan 2022
Oleh KOSMO!

20 Februari 2023, 6:42 pm
PETALING JAYA – Malaysian Resources Corporation Berhad (MRCB) merekodkan hasil sebanyak RM3.2 bilion dan keuntungan sebelum cukai sebanyak RM154.3 juta bagi tahun kewangan berakhir 31 Disember 2022 berbanding hasil sebanyak RM1.4 bilion dan keuntungan sebelum cukai sebanyak RM61.3 juta tahun sebelumnya.
Pemulihan yang kukuh dalam prestasi kewangan itu dipacu oleh normalisasi semula operasi Kumpulan selepas dua tahun terkesan akibat pandemik lalu sehingga menyebabkan hasil dan keuntungan meningkat disumbangkan oleh sektor pembinaan serta pemulihan jualan dalam sektor hartanah.
Menurut kenyataan yang dikeluarkan MRCB hari ini, sektor pembangunan hartanah dan pelaburan mencatat pertumbuhan sebanyak  84 peratus dalam hasil kepada RM914.6 juta dan kenaikan sebanyak 15 peratus dalam keuntungan operasi kepada RM176.7 juta pada tahun 2022.
“Penyumbang utama adalah daripada segmen pembangunan hartanah iaitu Sentral Suites dan TRIA 9 Seputeh, yang mana proses pembangunan adalah 89 peratus dan 88 peratus masing-masing.
“Bahagian tersebut menjual RM487.9 juta nilai hartanah pada tahun 2022 and memiliki jualan hartanah belum dibil adalah sebanyak RM536.5 juta pada 31 Disember 2022,” ujarnya.
Selain itu, segmen kejuruteraan, pembinaan dan persekitaran pula mencatat pertumbuhan sebanyak 147 peratus dalam hasil kepada  RM2.2 bilion yang mana ia disumbangkan oelh projek LRT3 berjumlah RM11.4 bilion LRT3 project.

“Hasil juga diperoleh daripada pakej SUKE CA2 projek pembinaan PR1MA Brickfields,” jelasnya. -KOSMO!ONLINE


Permohonan subsidi ayam, telur 2023 belum dibuka
Oleh AMREE AHMAD

20 Februari 2023, 5:04 pm
PUTRAJAYA – Penternak ayam pedaging dan telur di seluruh negara dilaporkan belum boleh memohon subsidi ekoran permohonan masih belum dibuka oleh pihak kerajaan.
Perkara tersebut dijelaskan Jabatan Perkhidmatan Veterinar (DVS) menerusi satu kenyataan maklum balas sebagai merujuk laporan dua akhbar tempatan mengenai isu tersebut.
“Sebagai makluman, permohonan subsidi bagi tahun 2022 telah ditutup pada 15 Januari lalu dan untuk 2023 pula, masih belum dibuka lagi untuk permohonan baharu.
“Jemaah menteri pada 17 Februari lalu belum memberi kelulusan kepada permohonan Kementerian Pertanian dan Keterjaminan Makanan. Justeru, sehingga kini pihak DVS dan kementerian masih lagi menunggu minit kelulusan daripada Kabinet bagi pelaksanaan pemberian subsidi untuk tahun ini dibuka,” jelasnya.
Bagaimanapun, katanya, permohonan baharu bantuan kewangan untuk penternak hanya boleh dibuat dalam tempoh mulai Januari sehingga Jun depan. – KOSMO! ONLINE


Halimah nafi kait Menu Rahmah dengan kanser, autisme
Oleh NUR HUDA MUSA

20 Februari 2023, 6:02 pm
PETALING JAYA – Ahli Parlimen Kapar, Dr. Halimah Ali menafikan telah mengaitkan inisiatif Menu Rahmah dengan penyakit kanser.
Beliau juga meminta orang ramai yang mengecamnya untuk merujuk rekod rasmi Parlimen (hansard) bagi membuktikan kenyataan yang dibuat sebelum ini.
“Tengok hansard, saya tak ada pun kata Menu Rahmah menyebabkan kanser,” katanya ketika di Dewan Rakyat, hari ini.
Halimah berkata demikian ketika Mohd. Sany Hamzan (PH-Hulu Langat) mula mengecamnya berhubung kenyataannya sebelum ini yang menyuarakan kebimbangan terhadap Menu Rahmah yang dikatakan berkualiti rendah.
Halimah sebelum ini didakwa mengatakan makanan di dalam Menu Rahmah boleh menyebabkan risiko penyakit seperti kanser dan autisme.
Isu Menu Rahmah disebut ketika perbahasan titah di Dewan Rakyat hari ini apabila Awang Hashim (PN-Pendang) dan Azman Nasarudin (PN-Padang Serai) mempersoalkan kemampanan program tersebut serta jenis insentif yang akan diberikan kerajaan kepada peniaga yang mengambil bahagian. – KOSMO! ONLINE


Zaki Yamani nak jadi pensyarah Bahasa Inggeris
Oleh MOHD. HAIKAL ISA

20 Februari 2023, 5:30 pm
PETALING JAYA – Bakal menduduki Sijil Pelajaran Malaysia (SPM) tahun depan, anak Raja Pop Malaysia, Datuk Jamal Abdillah iaitu Zaki Yamani berjanji tidak akan ponteng sekolah demi meraih keputusan terbaik dalam peperiksaan penting tersebut.
Zaki, 17, berkata, dia optimis untuk mendapatkan keputusan cemerlang seperti diuar-uarkan kepada media sebelum ini iaitu 7A.
“Semasa tingkatan tiga dan empat, saya macam kira main-main lagilah. Bukan tak belajar tapi macam kurang beri perhatian sepenuhnya (terhadap pembelajaran).
“Menyanyi tetap diteruskan tapi saya akan kurangkan buat sementara waktu demi memberi fokus kepada SPM.
“Sesi persekolahan bermula bulan Mac depan, sementara itu bolehlah ambil ‘show’ apa semua sampailah kelas akan bermula nanti.
“Saya memang target nak dapat 7A tapi kalau tak dapat pun, saya reda kalau dapat sekurang-kurangnya dua atau 3A tetap saya bersyukur,” katanya usai majlis keraian dirinya dan abang, Yamani Abdillah sebagai juara Famili Duo di Hulu Kelang, kelmarin.

Dedah Zaki, dia terpaksa ponteng sekolah disebabkan tuntutan kerja sebagai penyanyi sebelum ini.
Disebabkan itu, dia mengambil inisiatif mengambil kelas tuisyen pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI.
“Tahun ini memang saya akan banyak ikuti kelas tuisyen sebab tahun lepas waktu kerja (menyanyi), memang saya terpaksa ponteng.
“Jadi untuk tahun ini saya akan pastikan takkan ponteng sekolah lagi. Bukan ponteng secara sengaja pun sebelum ini tapi sebab tak pergi sekolah atas tuntutan kerja (menyanyi),” kata Zaki atau nama sebenarnya, Ahmad Zaki Yamani Jamal Ubaidillah.
Menjuarai program realiti Famili Duo, Zaki memaklumkan, selepas tamat sekolah menengah, dia ingin menyambung pengajian di peringkat universiti.
“Nak sambung belajar di kolej atau universiti dan saya nak jadi pensyarah. Pensyarah subjek Bahasa Inggeris, itu impian saya.
“Sebenarnya, saya nak jadi jurutera tapi rasa macam tak ‘kena’ dengan saya. Saya berbadan kecil, sedangkan kerja jurutera banyak kena pasang-pasang itu ini.
“Idola saya Datuk Syafinaz Selamat. Dia jadi pensyarah dan dalam masa sama mengajar vokal. Itu contoh buat saya. Bila dah habis belajar nanti, jadi pensyarah dan menyanyi juga,” ujarnya.
Zaki dan abangnya, bergelar Famili Duo iaitu sebuah rancangan nyanyian realiti keluarga yang menampilkan selebriti popular bekerjasama dengan ahli keluarga mereka untuk mempamerkan bakat nyanyian masing-masing pada pentas final 5 Februari lalu. – KOSMO! ONLINE


Penduduk Filipina gempar gangguan hantu manananggal
Oleh KOSMO

20 Februari 2023, 5:06 pm
MANILA  – Polis Bandar Talisay di Filipina menggesa penduduk tempatan bertenang dan berhenti menyebarkan maklumat salah susulan beberapa  laporan ada yang melihat makhluk mitos bernama Manananggal, lapor portal berita Cebu Daily News.
Bagaimanapun, polis terus menyiasat dakwaan kemunculan manananggal di Sitio Mangga seperti yang didakwa beberapa penduduk di kawasan itu.
Pada 9 Februari lalu, beberapa penduduk mendakwa makhluk mitos itu terdapat di kampung mereka dan didakwa dilihat oleh segelintir penduduk yang tinggal di sana.
Sementara menunggu siasatan selesai, Leftenan Kolonel Polis Randy Caballes selaku ketua Balai Polis Kota Talisay meminta orang ramai bekerjasama dan bertenang setelah mendengar cerita tersebut.
Beliau menggalakkan semua orang untuk mengelak daripada menyebarkan laporan yang tidak disahkan mengenai kehadiran manananggal kerana ini boleh menyebabkan panik dalam kalangan masyarakat.
Dalam pada itu, menurut laman berita Indy100, terdapat cerita rakyat Filippina yang menggambarkan makhluk itu kelihatan seperti kelawar dan ahli sihir dan boleh memisahkan bahagian atas dan bawah badannya.

Mitos itu menambah, makhluk itu mengembangkan sayap dan keluar pada waktu malam untuk mencari wanita hamil dan anak dalam kandungan sebagai makanan. – Agensi


KPDN pantau pihak sabotaj Menu Rahmah
Oleh SITI A'ISYAH SUKAIMI

20 Februari 2023, 5:18 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) akan memastikan tiada pihak yang mensabotaj program Menu Rahmah.
Menterinya, Datuk Seri Salahuddin Ayub, berkata, beliau yakin pihak terlibat termasuk syarikat besar atau individu yang menawarkan Menu Rahmah tidak akan berkompromi dari segi kualiti untuk dijual kepada rakyat.
“Saya tak percaya ada syarikat dengan nama besar atau individu berniaga hatta di warung kecil kampung yang mana ada tak mereka ini, berkompromi dengan kualiti.
“Contohnya (menjual) ikan sudah busuk atau sayur dicampak tepi jalan untuk masakan Menu Rahmah. Saya yakin tidak akan ada mereka sengaja salah guna Menu Rahmah yang diperkenalkan bagi bantu rakyat khususnya golongan memerlukan.
“Malah saya yakin rakyat Malaysia apa sahaja agama dan bangsa, bila nak buat Menu Rahmah, tidak akan kompromi dengan kualiti dan kuantiti,” katanya kepada pemberita selepas pelancaran Program Rahmah AEON BiG (M) Sdn. Bhd. atau AEON BiG di AEON BiG Wang Maju di sini, hari ini.
Sementara itu, pelancaran Program Rahmah di AEON BiG hari ini merangkumi Jualan Rahmah, Bakul Rahmah, Menu Rahmah dan Pakej Rahmah.

Menerusi Jualan Rahmah oleh AEON BiG, ia menawarkan 100 produk terpilih dijual pada harga lebih rendah, antaranya beras, minyak masak, makanan proses, peralatan mandian dan pelbagai keperluan asas.
Bagi set Menu Rahmah pula ia berserta air mineral berharga RM4.95 sahaja. Antaranya ialah Menu Rahmah Ayam, Menu Rahmah Sotong, Menu Rahmah Ayam Hitam, Menu Rahmah Ayam Lemak, Menu Rahmah Ayam Merah, Menu Rahmah Ikan dan Menu Rahmah Ikan Lemak.
Pakej Rahmah pula menyediakan pakej barangan keperluan harian bernilai RM50 yang akan dijual di seluruh cawangan AEON BiG. – KOSMO! ONLINE


Lebih 1,400 pesawah asnaf terima sumbangan kotak makanan Bernas
Oleh JAMLIAH ABDULLAH

20 Februari 2023, 5:14 pm
ALOR SETAR – Keceriaan jelas terpancar pada wajah pesawah daripada golongan asnaf di sekitar Simpang Empat Kangkong di sini hari ini tatkala menerima kunjungan wakil Padiberas Nasional Berhad (Bernas).
Usaha menyantuni kira-kira 30 pesawah itu merupakan satu inisiatif khas Bernas iaitu Menjejak Asnaf menerusi sumbangan kotak makanan mengandungi barang makanan seperti beras, susu, gula dan minyak masak.
Menurut Ketua Jabatan Pengurusan Bekalan dan Skim, Mohamad Solhi Mohd. Salleh, sebanyak 1,455 pesawah di seluruh negara terpilih menerima sumbangan tersebut termasuk 200 orang di Kedah.
“Berpegang kepada asas perkongsian rezeki dan bertepatan dengan pengertian pemberian zakat, para pesawah asnaf dikenal pasti untuk menerima sumbangan kotak makanan keperluan harian.
“Dengan cabaran kos dan perbelanjaan isi rumah yang kian meningkat, bantuan seumpama ini diberikan dengan harapan untuk sedikit sebanyak meringankan bebanan golongan pesawah yang terkesan,” katanya ketika ditemui selepas menyampaikan sumbangan kepada lima keluarga pesawah di di sekitar Simpang Empat dan Kuala Kangkong di sini, hari ini.
Menurut beliau, program berkenaan juga merupakan yang pertama kali diadakan Bernas untuk meringankan beban keluarga terlibat.

“Kotak makanan ini akan diagihkan sebelum Ramadan bulan depan. Selepas di Kedah kita juga akan ke Pantai Timur, Selangor dan Perak untuk membuat agihan. Sejumlah RM127,000 diperuntukkan untuk program ini pada tahun ini,” ujarnya. – KOSMO! ONLINE


Remaja dikhuatiri lemas di Pantai Teluk Chempedak
Oleh NORHAFIZAN ZULKIFLI

20 Februari 2023, 5:40 pm
KUANTAN – Seorang remaja lelaki berusia 19 tahun dikhuatiri lemas ketika mandi di pesisir Pantai Teluk Chempedak ketika beriadah bersama dua lagi rakannya, hari ini.
Bagaimanapun, dua rakan mangsa itu selamat dalam kejadian kira-kira jam 3 petang tersebut.
Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima panggilan kecemasan pada pukul 3.04 petang.
Katanya, sepasukan enam anggota, seorang pegawai bersama jentera telah dikerahkan ke lokasi kejadian dan pencarian dibuat di sekitar pantai, namun mangsa belum dijumpai.
“Komander operasi lapor mohon bantuan Unit Pasukan Penyelamat Di Air (PPDA) Kuantan dan pasukan telah diarahkan ke lokasi kejadian,”ujarnya. – KOSMO! ONLINE


Mahkamah: Pengemis dipenjara tujuh tahun rompak lelaki asing
Oleh TENGKU DANISH BAHRI TENGKU YUSOFF

20 Februari 2023, 5:51 pm
KUALA TERENGGANU – Perbuatan seorang pengemis merompak seorang lelaki warga Myanmar dua tahun lalu berbalas apabila dia dijatuhi hukuman penjara tujuh tahun dan satu sebatan oleh Mahkamah Sesyen, hari ini.
Hakim Nooriah Osman memerintahkan demikian selepas tertuduh, Mohd. Fairuz Embong, 41, didapati bersalah atas pertuduhan yang disabitkan terhadapnya.
Tertuduh didakwa merompak wang tunai RM518, kad pengeluaran bank (ATM) dan kad Agensi Pelarian Pertubuhan Bangsa-Bangsa Bersatu (UNHCR) milik mangsa berusia 44 tahun.
Perbuatan itu dilakukan di tepi jalan di Kampung Tok Jiring, Kuala Nerus pada pukul 6.20 petang, 11 Mei 2021.
Dia didakwa mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan sebatan.
Pendakwaan dikendalikan Timbalan Pendakwa Raya, Hanis Nabihah Hizamul-Din. Mahkamah mengarahkan tertuduh menjalani hukuman penjara bermula tarikh tangkapan pada 14 Mei 2021. – KOSMO! ONLINE


Mendiang Sarjan Jana dibawa pulang ke Sarawak hari ini
Oleh KOSMO!

20 Februari 2023, 5:31 pm
GEORGE TOWN – Mayat anggota polis berpangkat sarjan yang maut selepas disyaki menembak diri sendiri akan dibawa pulang ke kampung halamannya di Sri Aman, Sarawak, hari ini.
Mayat mendiang Jana Anak Milie, 51, dibawa pulang dengan menaiki pesawat dari Lapangan Terbang Antarabangsa Pulau Pinang (LTAPP), Bayan Lepas.
Terdahulu, mayat bapa tiga cahaya mata itu dibawa keluar dari Jabatan Perubatan Forensik Hospital Pulau Pinang (HPP) pada pukul 4.10 petang tadi dengan menggunakan kenderaan jenazah persendirian.
Jenazah mendiang Sarjan Jana akan dibawa pulang ke Sarawak dengan menaiki pesawat, hari ini.
Turut kelihatan ialah isteri dan anak serta saudara-mara yang datang dari Sarawak.
Isterinya, Sandra Anak Kuno, 50, memberitahu, dia reda dengan pemergian suaminya itu meskipun masih terkejut dengan kejadian yang berlaku kelmarin.
“Dia (mendiang) seorang suami yang baik, suka dengan anak-anak dan peramah dengan semua orang, selalu bergurau senda serta tidak pilih kawan.

“Saya reda dengan apa yang berlaku. Kami tinggal di sini sama-sama. Dia tidak tunjuk sebarang tanda. Sembang, makan, minum dan tidur macam biasa,” katanya ketika ditemui di sini, petang semalam.
Beritahunya lagi, mayat mendiang suaminya akan disemadi mengikut adat kaum Iban selama tiga hari dan dikebumikan di Kampung Sutong, Sri Aman pada Jumaat ini.
Terdahulu, mayat anggota polis terbabit ditemui dengan kesan tembakan di kepala, leher dada di belakang bangunan Balai Polis Bayan Lepas kira-kira pukul 3.30 petang semalam.
Turut ditemui sepucuk pistol di tempat kejadian. – KOSMO! ONLINE


Samenta mahu kerajaan tangani isu PKS dalam Bajet 2023
Oleh KOSMO!

20 Februari 2023, 5:52 pm
PETALING JAYA – Persatuan Perusahaan Kecil dan Sederhana Malaysia (Samenta) berharap kerajaan mengambil langkah untuk menangani isu-isu mendesak yang melibatkan perusahaan kecil dan sederhana (PKS) dalam pembentangan bajet 2023 pada hari Jumaat ini.
Pengerusinya, Datuk William Ng berkata, walaupun berdepan dengan tekanan kos dan kekurangan buruh kekal antara isu paling mendesak yang memberi kesan kepada pemulihan PKS adalah berhubung produktiviti rendah, anjakan digital, persaingan serantau serta pematuhan alam sekitar, sosial dan tadbir urus korporat (ESG) yang mesti ditangani secepat mungkin.
Pihaknya berharap agar kerajaan dapat mengambil tindakan segera dalam memastikan PKS kekal berdaya saing. Ini memerlukan reformasi dan penjajaran semula ekonomi negara tetapi buat masa yang terdekat, kita mulakan dengan intervensi fiskal melalui Bajet 2023.
“Kita perlu mengalih fokus intervensi dan bantuan kerajaan daripada pemberian geran langsung kepada potongan cukai berganda dan peningkatan pengetahuan antara PKS.

“Ini bertujuan untuk menggalakkan disiplin kewangan yang lebih baik dalam kalangan PKS sendiri. Di antara permintaan kami adalah potongan cukai berganda sehingga RM1 juta bagi tahun tafsiran 2023 untuk perbelanjaan mengautomasikan perniagaan, menerima pakai pendigitalan dan IR4.0 dan untuk mematuhi piawaian ESG,” katanya dalam kenyataan yang dikeluarkan di sini hari ini.
Gambar hiasan
Ng menjelaskan,  skop kemudahan peralihan rendah karbon perlu diperluaskan untuk merangkumi bayaran perundingan dan latihan serta sebarang penambahbaikan kemudahan dan proses yang boleh membawa kepada peningkatan produktiviti.

“Samenta berharap pendapatan bercukai RM500,000 yang pertama untuk PKS dikenakan tarif cukai yang rendah iaitu 15 peratus bertujuan  untuk menggalakkan PKS melabur semula keuntungan tersebut untuk mengembangkan perniagaan pasca pandemik,” ujarnya.
Tambah beliau, Samenta juga berharap kerajaan menangani masalah kekangan tenaga kerja dengan membenarkan potongan cukai berganda untuk perkhidmatan rundingan, latihan, pensijilan dan perisian untuk membantu PKS mengguna pakai sistem upah yang dikaitkan dengan produktiviti.
Selain itu, cadangan persatuan tersebut adalah mengurangkan anasir ejen pekerja asing yang mengenakan bayaran berlebihan dengan segera mengharamkan dan mendakwa individu-individu tersebut melalui undang-undang sedia ada seperti Akta Agensi Pekerjaan Swasta 1981.
Membenarkan penggunaan levi HRDC untuk pengambilan pelatih dan perantis dengan had elaun sebanyak RM1,000 sebulan setiap seorang untuk tempoh maksium enam bulan dengan tanpa had kepada bilangan pelatih dan perantis tersebut.
Persatuan juga berharap kerajaan dapat membenarkan pelajar asing di Malaysia bekerja maksimum 20 jam seminggu dalam sektor perkhidmatan profesional dan sektor peruncitan.
“Menyediakan rebat bil internet sebanyak 50 peratus untuk tahun 2023 kepada semua usahawan desa (mengikut poskod) bagi menggalakkan syarikat telekomunikasi memperluaskan perkhidmatan ke kawasan liputan rendah dan menggalakkan usahawan desa menyertai digital ekonom,” ujarnya. -KOSMO! ONLINE


Ruji dilantik Ketua Setiausaha KDN baharu
Oleh MOHD. HUSNI MOHD. NOOR

20 Februari 2023, 4:20 pm
PUTRAJAYA – Datuk Ruji Ubi dilantik sebagai Ketua Setiausaha Kementerian Dalam Negeri (KDN) yang baharu bermula hari ini.
Perkara itu dimaklumkan Menteri Dalam Negeri, Datuk Seri Saifuddin Nasution Ismail menerusi kenyataan akhbar di sini tadi.
Saifuddin berkata, Ruji sebelum ini pernah berkhidmat sebagai Ketua Pegawai Eksekutif Kawasan Keselamatan Khas Pantai Timur Sabah (ESSCOM) dan Timbalan Ketua Setiausaha (Pembangunan) di Kementerian Pertahanan.
“Saya berharap beliau dapat menyumbang kepada prestasi KDN untuk sentiasa berada pada tahap yang terbaik, Insya-Allah. Selamat menjalankan tugas Datuk, banyak kerja yang menanti kita di hadapan,” katanya.
Pada masa sama, katanya, beliau turut merakamkan sekalung penghargaan dan terima kasih kepada bekas Ketua Setiausaha KDN, Datuk Seri Wan Ahmad Dahlan Abdul Aziz.
“Selepas ini, beliau akan berkhidmat sebagai Ketua Pengarah Unit Penyelarasan Pelaksanaan, Jabatan Perdana Menteri. Pengalaman dan ketokohan beliau, Insya-Allah akan memberi nilai tambah kepada jabatan yang diketuai nanti,” ujarnya. – KOSMO! ONLINE


Mengamuk di rumah sebelum tikam pesakit di Hospital Selayang
Oleh MOHD YUNUS YAKKUB

20 Februari 2023, 4:41 pm
SHAH ALAM – Suspek lelaki yang menikam pesakit di Hospital Selayang baru-baru ini dikatakan terlebih dahulu mengamuk di rumah kakaknya di Kuala Lumpur.
Pemangku Ketua Polis Selangor, Datuk S. Sasikala Devi berkata, siasatan awal mendapati lelaki berusia 22 tahun itu dari Lahad Datu, Sabah sebelum ke rumah kakaknya.
Katanya, ahli keluarga yang tidak dapat mengawal suspek kemudian menghubungi pihak polis bagi membawanya ke hospital berdekatan.
“Unit polis peronda kemudian mengiringi kereta waris yang membawa suspek ke hospital pada pukul 1.25 pagi, Selasa lalu.
“Sejurus selesai proses mengiring, anggota polis meneruskan tugasannya manakala kejadian berlaku pada pukul 3 petang hari sama,” katanya pada sidang akhbar hari ini.
Menurut beliau, pihaknya masih menjalankan siasatan bagaimana suspek mendapat senjata tajam iaitu pisau sehingga berlakunya kejadian tersebut.

Ujar Sasikala, suspek masih lagi ditahan di wad psikitiari di hospital dan tiada sebarang penangkapan dan pertuduhan dilakukan terhadapnya.
“Setakat ini, kita belum dapat menembual suspek dan dimaklumkan lelaki berada dalam keadaan yang tidak baik untuk diambil keterangan.
“Berhubung jumlah tikaman (kecederaan) mangsa, polis masih menunggu laporan daripada pihak hospital,” jelasnya.
Ketika ditanya berapa lama suspek mengidap penyakit mental, Sasikala memaklumkan pihak belum dapat mengenal pasti kerana laporan berkaitan belum diterima setakat ini.
Kosmo! sebelum ini melaporkan seorang lelaki berusia 29 tahun yang mengidap demam denggi datang ke Hospital Selayang untuk menerima rawatan sebelum ditikam seorang pesakit mental.
Tikaman itu menyebabkan mangsa cedera pada abdomen kiri dan kanan badan serta bahagian belakang badan. Mangsa kini dilaporkan stabil. – KOSMO!ONLINE


Keluarga saya berpecah-belah, tiada bapa ajar bertukang – Waris
Oleh MOHD. HAIKAL ISA

20 Februari 2023, 4:24 pm
PETALING JAYA – Bukan mudah membesar dalam keluarga berpecah-belah (broken family) dan perkara tersebut diakui penyanyi rap, Waris.
Kata Waris atau nama sebenarnya, Muzzammil Alias, dia berasa sangat sedih dengan ‘penyakit’ yang sedang melanda sebilangan pelaku seni tanah air yang berdepan konflik kecurangan antara pasangan suami isteri sehingga melupakan dampak ditinggalkan kepada anak mereka.
“Saya datang daripada broken family dan saya tak sokong apa yang sedang berlaku dalam industri kita sejak akhir-akhir ini.
“Mak ayah saya bercerai ketika saya berusia 5 tahun. Nak cakap pasal benda ini memang agak sensitif buat saya. Bagi diri saya, memang tak patut berlaku sebab saya faham macam mana dibesarkan dalam keadaan sebegitu.
“Saya dibesarkan tanpa keberadaan seorang ayah dan sejak itu, mak saya kena bertungkus lumus (struggle) dengan arwah atok dan wan (nenek).
“Jadi, saya faham sangat (apa anak-anak rasa bila bapa mereka tidak lagi bersama). Tapi, saya tak marah orang sebab Islam pun ajak kita supaya jangan marah pelaku tapi marah atau bencikan dosa yang membawa kemungkaran,” katanya kepada Kosmo! Online.
Pelantun lagu Rembau Most Wanted yang ditemui usai tayangan perdana filem animasi, Didi & Friends The Movie itu menambah, wanita bernama ibu adalah seseorang yang kuat berdepan pelbagai kesukaran dalam hidup.
“Mak saya boleh buat dua-dua kerja (tugas ibu dan bapa) dan mak semua orang pun boleh benda itu juga.

“Saya sebagai anak broken family, banyak benda yang saya hilang. Saya tak pandai bertukang, sebab saya tiada ayah.
“Sungguhpun begitu, dari masa ke masa, mak saya lengkapkan saya dengan kemahiran yang sepatutnya ayah saya ajar.
“Macam sekarang bila dah ada dua orang anak, saya ajar anak saya macam mana nak baiki paip. Dulu yang ajar saya semua itu adalah pak cik saudara. Saya belajar macam-macam tanpa kehadiran lelaki bernama ayah termasuk seni mempertahankan diri,” katanya lagi.
Waris, 35, diminta mengulas tentang kesan keluarga berpecah-belah atau broken family ke atas pembesaran atau mental seseorang anak disebabkan pasangan berumah tangga yang memilih jalan bercerai atau berselingkuh dengan orang ketiga. – KOSMO! ONLINE


Pujukan anggota bomba selamatkan wanita cuba bunuh diri
Oleh CHERINE JON

20 Februari 2023, 4:40 pm
BINTULU – Pujukan pasukan bomba berjaya menenangkan seorang wanita yang cuba membunuh diri di sebuah pusat beli belah di sini.
Jurucakap Pusat Gerakan Operasi Bomba Sarawak berkata kejadian dilaporkan kira-kira pukul 1.25 petang tadi dan pihaknya segera menggerakkan seramai 11 anggota dari Balai Bomba dan Penyelamat (BBP) serta empat anggota polis dan tiga anggota Rela ke lokasi.
“Setiba di lokasi mendapati seorang wanita berada di atas bangunan tiga tingkat sebuah pusat beli-belah, dengan kedudukan kaki menghala ke luar bangunan (bersedia terjun).
“Pasukan penyelamat kemudian cuba memujuk mangsa dan kira-kira 27 minit kemudian, wanita itu berjaya diselamatkan,” katanya dalam kenyataan, hari ini.
Katanya setelah berjaya ditenangkan, wanita berusia 44 tahun itu kemudian diserahkan kepada polis untuk tindakan selanjutnya. – KOSMO! ONLINE


‘Prank’ menyamar polis makan diri
Oleh CHERINE JON

20 Februari 2023, 4:51 pm
PADAWAN – Perbuatan ‘prank’ seorang lelaki yang menyamar sebagai pegawai polis ketika menghantar kek di Balai Polis Tapah di sini memakan diri, apabila menyebabkan dia ditahan polis.
Ketua Polis Daerah Padawan Superintendan Abang Zainal Abidin Abang Ahmad berkata suspek berusia 36 tahun itu datang ke balai polis berkenaan kira-kira pukul 3.20 petang semalam dan memperkenalkan dirinya sebagai pegawai kanan polis dari Bukit Aman kepada anggota polis yang bertugas sebagai penyelia kaunter aduan.
Katanya, suspek kemudian mengarahkan anggota polis terbabit untuk masuk ke kaunter aduan dan menyatakan dia adalah Pegawai Turus dari Bukit Aman dan kedatangannya adalah untuk menangkap anggota berkenaan.
“Suspek kemudian berkata hendak keluar bagi mengambil fail dan apabila masuk semula ke balai, suspek membawa sebiji kek dan menyatakan tindakannya sebelum itu adalah ‘prank’.
“Kek yang dibawa oleh suspek merupakan tempahan daripada seorang pelanggan untuk diberikan kepada anggota polis terbabit,” katanya dalam kenyataan hari ini.
Bagaimanapun, Abang Zainal berkata perbuatan suspek telah melampaui batas dan perbuatannya adalah salah kerana disifatkan menyamar sebagai polis.

Malah, katanya ketika disoal, suspek sekali lagi memberitahu dia adalah anggota polis dari Bahagian Siasatan Jenayah, Ibu Pejabat Polis Daerah (IPD) Kuching.
“Namun, melalui pemeriksaan dokumen kita mendapati suspek adalah orang awam dan isterinya menjalankan perniagaan tempahan kek,” katanya.
Sehubungan itu, Abang Zainal berkata, suspek ditahan di lokap Balai Polis Siburan dan disiasat di bawah Seksyen 170 Kanun Keseksaan dan direman di Mahkamah Kuching hari ini. – KOSMO! ONLINE


IPTS tipu akreditasi MQA boleh didenda, penjara
Oleh NUR HUDA MUSA

20 Februari 2023, 4:43 pm
PETALING JAYA – Institut Pengajian Tinggi Swasta (IPTS) yang mengelirukan orang awam dengan mendakwa program ditawarkan mendapat akreditasi Agensi Kelayakan Malaysia (MQA), berdepan denda atau penjara.
Menteri Pendidikan Tinggi, Datuk Seri Mohamed Khaled Nordin berkata, tindakan itu boleh dikenakan kepada mana-mana IPTS yang terbabit sebarang aktiviti mempromosi dan mengiklankan program pengajian tanpa akreditasi MQA.
“Semua tindakan itu boleh diambil berdasarkan Seksyen 96 dan 97 Akta MQA (Akta 697) namun sepanjang tahun lalu sahaja, hanya satu aduan diterima berhubung penawaran program dibuat IPTS tanpa akreditasi.
“Pihak kementerian sentiasa memandang serius sebarang isu membabitkan integriti dan pengiktirafan IPT. Justeru pemantauan dan penguatkuasaan sentiasa dijalankan ke atas IPT bagi memastikan IPT sentiasa mematuhi akta dan peraturan yang berkuat kuasa,” katanya ketika di Dewan Rakyat, hari ini.
Beliau berkata demikian bagi menjawab soalan Bung Mokhtar (BN – Kinabatangan) yang meminta Kementerian Pengajian Tinggi menyatakan usaha yang dilakukan bagi mengawal pertumbuhan IPTS yang tidak mendapat pengiktirafan MQA.
Mohamed Khaled berkata, berdasarkan peruntukan kedua-dua seksyen itu, mana-mana orang yang mendaftarkan pelajar bagi suatu program yang didakwa sebagai program diakreditasi tanpa suatu perakuan melakukan suatu kesalahan dan apabila disabitkan, boleh didenda tidak melebihi RM100,000 atau dipenjarakan tidak lebih dua tahun atau kedua-duanya sekali.

“Malah, di bawah Seksyen 97, sebarang aktiviti mempromosi dan mengiklankan program pengajian yang tidak mendapat akreditasi MQA boleh disabitkan denda tidak melebihi RM200,000 atau penjara selama tempoh tidak melebihi tiga tahun atau kedua-duanya.
“Sehingga Januari lalu, terdapat 416 IPTS yang didaftarkan di negara ini membabitkan 56 universiti, 34 kolej universiti, 316 kolej dan 19 kampus cawangan universiti luar negara,” ujarnya. – KOSMO! ONLINE


Perarakan replika senjata: PH lapor polis, Pas minta hentikan polemik
Oleh KAMALIZA KAMARUDDIN

20 Februari 2023, 4:33 pm
KUALA TERENGGANU – Pakatan Harapan (PH) Terengganu hari ini membuat laporan polis berhubung perarakan Pemuda Pas Terengganu membawa replika senjata pada program Himpunan Pemuda Islam Terengganu di Setiu pada Jumaat lalu.
Pengerusi PH Terengganu, Raja Datuk Kamarul Bahrin Shah Raja Ahmad berkata, polis perlu bertegas dan melakukan siasatan terperinci berhubung perbuatan tersebut.
“Perarakan itu memberi persepsi tidak baik terhadap mesej kedamaian yang dibawa Islam. Apakah niat mereka (Pas). Bukankah Majlis Raja-Raja Melayu baru-baru ini telah bertitah meminta keharmonian dan kestabilan negara dipelihara?,” dakwanya ketika ditemui di pekarangan Ibu Pejabat Polis Daerah Kuala Terengganu di sini hari ini.
Terdahulu, gambar perarakan tersebut tular di media sosial sehinggu mencetuskan kebimbangan dan tidak puas hati dalam kalangan masyarakat kerana memiliki dan membawa senjata tajam walaupun palsu merupakan kesalahan jenayah.
Raja Kamarul Bahrin berkata, tambah mengecewakan acara perarakan itu turut disaksikan kepimpinan Pas seolah-olah merestui perbuatan tersebut.
Sementara itu, Penolong Setiausaha Badan Perhubungan Pas Terengganu, Hanafiah Mat meminta semua pihak berhenti menjadikan perarakan tersebut sebagai polemik politik.

“Perarakan berkenaan cumalah pertandingan bertemakan pakaian, senjata dan warisan Islam. Peserta cuma membawa replika bukannya senjata tajam sebenar,” katanya. – KOSMO! ONLINE


Biawak 10 kg terperangkap dalam lubang dekat kolam ikan terbiar
Oleh ROSLIZA MOHAMED

20 Februari 2023, 4:17 pm
KOTA BHARU – Anggota Angkatan Pertahanan Awam Malaysia (APM) Kota Bharu menangkap seekor biawak seberat 10 kilogram yang terperangkap di dalam lubang berhampiran kolam ikan terbiar di Jalan Pengkalan Chepa di sini hari ini.
Jurucakap APM Kota Bharu berkata, pihaknya menerima panggilan kecemasan mengenai kejadian itu kira-kira pukul 9.43 pagi.
Menurutnya, kejadian itu disedari seorang tukang kebun ketika membersihkan kawasan sebuah rumah sebelum melihat seekor biawak yang terperangkap di dalam lubang berdekatan kolam tersebut.
“Menyedari reptilia sepanjang kira-kira dua meter berada di dalam lubang, lelaki itu kemudiannya memaklumkan kepada pemilik rumah supaya menghubungi APM.
“Operasi menangkap biawak tersebut mengambil masa 30 minit dengan menggunakan peralatan khas,” katanya ketika dihubungi Kosmo! hari ini.
Katanya, biawak tersebut dibawa pulang ke Pusat Kawalan Operasi APM Daerah Kota Bharu. – KOSMO! ONLINE


Henti perbuatan berpotensi timbulkan huru-hara – Saifuddin
Oleh EDDY AQMAL MOHAMED HAMIDI

20 Februari 2023, 4:42 pm
PUTRAJAYA – Rakyat Malaysia diberi amaran agar menghentikan apa jua perbuatan yang berpotensi menimbulkan huru hara malah tindakan tegas akan diambil kepada sebarang elemen yang mengancam ketenteraman, keharmonian dan keselamatan rakyat.
Menteri Dalam Negeri, Datuk Seri Saifuddin Nasution Ismail berkata, beliau memandang serius isu tular melibatkan perarakan replika bersenjata tajam yang berlangsung dalam satu perhimpunan anjuran sebuah parti politik di Setiu, Terengganu 17 Februari lalu.
“Perarakan replika bersenjata yang tular di media sosial ini telah menimbulkan suatu kegusaran awam kepada masyarakat apatah lagi suhu politik di beberapa negeri yang bakal berdepan dengan Pilihan Raya Negeri (PRN) dilihat semakin memuncak.
“Umum mengetahui bahawa negara sedang berhadapan dengan cabaran suasana politik 3R (kaum, agama dan institusi diRaja) yang masih belum reda sejak Pilihan Raya Umum ke-15 lalu.
“Ini menuntut semua pihak agar menjadi lebih sensitif dan bertanggungjawab terhadap sebarang elemen yang boleh ‘memanaskan’ keadaan,” katanya dalam kenyataan hari ini.
Menurut beliau, sehubungan itu, sudah tentu apa jua tindakan yang mempamerkan serta meluahkan semangat dengan diselangi apa-apa simbol berupa senjata atau ‘ketenteraan’ amatlah tidak wajar dan tentunya akan mengundang keresahan awam.

“Insiden ini kemudian disiar dalam bentuk ‘klip video’ dengan latar belakang nasyid dalam bahasa Arab yang jelas menekankan tema peperangan. Ini mengundang pertanyaan adakah perarakan ini bermaksud menyuntik semangat perang?
“Saya ingin memberi amaran kepada semua pihak agar menghentikan apa jua perbuatan yang berpotensi menimbulkan huru hara kepada rakyat dan negara,” tegas beliau.
Tambah Saifuddin, Malaysia sebuah negara demokrasi yang memberikan hak kepada rakyat untuk membuat pilihan dan keputusan namun ianya sama sekali tidak boleh melanggar garis yang menggugat kerukunan negara.
Terdahulu, Kosmo! Online semalam melaporkan, polis Terengganu bakal mengambil tindakan terhadap sekumpulan Pemuda Pas Terengganu yang melakukan perarakan membawa replika senjata tajam di sebuah resort di Setiu baru-baru ini.
Siasatan awal PDRM mendapati perarakan tersebut merupakan pertandingan mereka cipta bertemakan pakaian, senjata dan warisan Islam. – KOSMO! ONLINE


Perarakan replika senjata: Polis rakam 12 keterangan
Oleh MOHD AZLI ADLAN

20 Februari 2023, 4:55 pm
KUALA TERENGGANU – Polis Terengganu telah merakam 12 keterangan individu berhubung siasatan kes perarakan membawa replika senjata oleh Pemuda Pas Terengganu di Setiu pada Jumaat lalu.
Ketua Polis Terengganu, Datuk Rohaimi Md. Isa berkata, keterangan itu termasuk daripada penganjur dan ahli jawatan kuasa program berkenaan.
Beliau berkata, beberapa individu lain termasuk peserta perarakan tersebut akan dipanggil bagi turut memberi keterangan pada masa terdekat bagi melengkapkan siasatan.
“Setakat ini, kita juga telah menerima tiga laporan polis berhubung perarakan berkenaan.
“Ia termasuk daripada Pengerusi Pakatan Harapan (PH) Terengganu, Raja Datuk Kamarul Bahrin Raja Ahmad Shah pada hari ini,” katanya di sini hari ini.
Kosmo! Online semalam melaporkan Rohaimi berkata, siasatan awal telah dilakukan bagi mengenal pasti kesalahan yang dilakukan sepanjang program anjuran Pemuda Pas negeri berkenaan.

Terdahulu, gambar perarakan tersebut tular di media sosial sehinggu mencetuskan kebimbangan dan tidak puas hati dalam kalangan masyarakat kerana memiliki dan membawa senjata tajam walaupun palsu merupakan kesalahan jenayah. – KOSMO! ONLINE


Lima termasuk sepasang kekasih bebas tuduhan bunuh lelaki bangladesh
Oleh MOHD YUNUS YAKKUB

21 Februari 2023, 8:06 pm
SHAH ALAM – Lima termasuk sepasang kekasih dilepas dan dibebaskan oleh Mahkamah Tinggi hari ini atas pertuduhan membunuh seorang lelaki warga Bangladesh, lima tahun lalu.
Pesuruhjaya Kehakiman, Nurulhuda Nur’aini Mohamad Nor membuat keputusan itu selepas mendapati pihak pendakwaan gagal membuktikan kes prima facie terhadap kesemua tertuduh iaitu Intan Farah Nur Ain Muhamad Zawawi dan kekasihnya, Ahmad Najmi Naim Ahmad Jeffrey serta Muhammad Safuan Mat Saad yang masing-masing berusia 26 tahun.
Selain itu, adalah Amirul Aiman Azman dan Muhammad Khairil Shahannaz Mohd. Rizal yang berusia 25.
Nurulhuda dalam penghakimannya memaklumkan mahkamah ini mendapati bahawa kesemua saksi yang dipanggil tidak dapat mengecam secara konklusif bahawa tertuduh-tertuduh yang melakukan kecederaan kepada si mati semasa kejadian.
“Adalah tidak selamat untuk bergantung kepada keterangan pengecaman yang dikemukakan.
“Mahkamah juga mendapati bahawa kegagalan untuk memanggil seorang saksi material dalam kes ini juga telah menimbulkan suatu kelompangan dalam kes pihak pendakwaan. Justeru, kesemua tertuduh dilepaskan dan dibebaskan,” jelasnya.

Sejurus ketupusan dibuat, ahli keluarga kesemua tertuduh didapati menangis dan sujud syukur.
Mengikut pertuduhan, kesemua tertuduh dalam mencapai niat bersama telah membunuh seorang lelaki wargan Bangladesh bernama Jamal di flat Mentari Court, Bandar Sunway dekat sini antara pukul 6 hingga 7 pagi pada 3 Disember 2018.
Sabit kesalahan boleh dihukum gantung sampai mati mengikut Seksyen 302 Kanun Keseksaan dan dibaca bersama dengan seksyen 34 Kanun yang sama.
Pendakwaan dikendalikan Timbalan Pendakwa Raya Shahrul Ekhsan Hashim mengemukakan 16 saksi sejak perbicaraan bermula 29 September 2021.
Kesemua tertuduh diwakili Peguam Shah Rizal Abdul Manan,Nik Muammer Hurrie Sukri, Khairul Naim Rafidi, Sangeet Kaur Deo, Harshaan Zamani dan M.Pravin serta Ainur Azalia Ayoub. – KOSMO! ONLINE


Video robot jadi ‘bodyguard’ Raja Bahrain palsu
Oleh KOSMO

21 Februari 2023, 8:00 pm
ABU DHABI – Sebuah klip video tular yang menyatakan bahawa robot setinggi 2.4 meter menjadi pengawal peribadi Raja Bahrain dalam satu acara pameran di Emiriyah Arab Bersatu (UAE) disahkan berita palsu, lapor laman berita India Times.
Dalam video tersebut, seorang lelaki didakwa Raja Bahrain berjalan sambil diekori robot tersebut dalam acara yang didakwa berlangsung di Dubai.
Video lama itu dikatakan muncul semula dan membuatkan orang ramai mempercayainya termasuk sebilangan organisasi media yang turut memainkan berita tersebut.
Maklumat yang tepat mengenai video itu adalah lelaki yang berjalan di hadapannya bukan Raja Hamad bin Isa Al Khalifa selain robot yang mengekori individu berkenaan bukan pengawal peribadinya.
Robot itu sebaliknya bernama Titan.
Video asal paparan itu dimuat naik di laman perkongsian video, YouTube pada Februari 2019 yang turut memberitahu maklumat tepat.

Rakaman itu sebenarnya dirakam pada satu pameran pertahanan di UAE, Pameran Idex, pada 2019 yang diadakan di Abu Dhabi, di mana Titan dipamerkan kepada pengunjung.
Video tersebut bahkan turut memaparkan bendera UAE diletakkan  pada bahu dan lengan Titan.
Sejak video itu mula tular, Titan semakin dikenali ramai dan mendapat perhatian dalam banyak acara. – Agensi


Polis buru individu menyamar TMJ dapatkan projek
Oleh MOHAMAD FAIZAL HASHIM

21 Februari 2023, 9:15 pm
JOHOR BAHRU – Polis sedang mengesan suspek yang mengaku sebagai Tunku Mahkota Johor, Tunku Ismail Sultan Ibrahim bagi meminta sejumlah bayaran konon untuk urusan perniagaan.
Timbalan Ketua Polis Johor, Timbalan Komisioner M. Kumar berkata, polis Johor  menerima laporan pihak media Istana Johor berkenaan satu tangkap layar Instagram melalui ‘direct message’ dengan menggunakan akaun Tunku Mahkota Johor pukul 2.35 petang tadi.
Beliau berkata, tangkap layar tersebut memaparkan mesej suspek mengaku sebagai Tunku Ismail dan telah dihantar kepada beberapa pihak serta meminta sejumlah bayaran untuk urusan perniagaan.
“Modus operandi yang digunakan adalah dengan mengubah dan menggunakan gambar profil serta akaun Instagram Tunku Mahkota Johor agar mangsa percaya mereka sedang berkomunikasi dengan Tunku Ismail.
“Setakat ini, dipercayai mesej itu telah diedarkan kepada lapan buah syarikat dan ada antaranya telah terpedaya dengan memasukkan sejumlah wang ke akaun yang diarahkan suspek untuk mendapatkan projek yang ditawarkan,” katanya dalam kenyataan hari ini.
Kumar berkata, kes disiasat di bawah Seksyen 419 Kanun Keseksaan (penyamaran) yang mana boleh dihukum penjara sehingga tujuh tahun atau denda atau kedua- duanya.

Tambah beliau, siasatan juga dijalankan mengikut Seksyen 420 Kanun Keseksaan (tipu) yang boleh dihukum penjara sehingga 10 tahun dan sebatan dan boleh juga didenda.- KOSMO! ONLINE


Isteri mengamuk serbu rumah penyondol, suami lari lintang-pukang
Oleh KOSMO!

21 Februari 2023, 9:00 pm
JAKARTA – Sebuah klip video tular di media sosial Indonesia memaparkan seorang wanita mengamuk dan menyerbu suaminya yang ditangkap menjalinkan hubungan dengan wanita lain di sebuah rumah, lapor laman berita Suara.com.
Berdasarkan rakaman yang dimuat naik dalam akaun Instagram @kamerapengawas.id, seorang wanita mengunjungi sebuah rumah di Nusa Tenggara Timur.
Tidak lama kemudian, seorang lelaki bertopi keledar membuka pintu dan keluar dari rumah tersebut. Lelaki itu dipintas oleh isterinya setelah ditangkap bersama wanita lain.
Bagaimanapun, wanita itu gagal menghalang suaminya yang sudah siap sedia membawa beg untuk meninggalkan lokasi kejadian.
Akibat berang si suami melarikan diri, wanita itu segera masuk ke rumah tersebut dan membelasah wanita yang disyaki menjalin hubungan dengan suaminya.
Si isteri menarik rambut wanita tersebut sehingga terjatuh ke atas lantai.

Kejadian itu mendapat perhatian orang ramai di ruangan komen. Rata-rata netizen menyokong tindakan si isteri dan mengecam tindakan suaminya yang lari.
“Ganas sangat sehingga lelaki itu melarikan diri,” komen seorang netizen. – Agensi


Gajah bengkok tulang angkut pelancong selama 25 tahun
Oleh KOSMO!

21 Februari 2023, 10:00 pm
BANGKOK – Seekor gajah kelihatan cacat setelah menghabiskan masa lebih 25 tahun dalam industri pelancongan di Thailand, di mana ia terpaksa mengangkut sehingga enam pelancong pada satu masa, lapor laman berita Thaiger semalam.
Gajah bernama Pai Lin itu kini tinggal di pusat menyelamat hidupan liar terbesar di Thailand di mana ia boleh berkeliaran tanpa dirantai dan bebas menikmati alam semula jadi.
Beberapa gambar menunjukkan keadaan tulang belakang Pai Lin yang sepatutnya membulat dan melengkung secara semula jadi tetapi menekuk dan tenggelam akibat beban kerja yang berulang.
Perubahan bentuk fizikal itu kebiasaannya berlaku ke atas gajah yang digunakan untuk tunggangan pelancong, demikian menurut Yayasan Rakan Hidupan Liar Thailand (WFFT).
WFFT mengeluarkan gambar Pai Lin bertujuan untuk meningkatkan kesedaran tentang bagaimana gajah menderita apabila menjadi sebahagian daripada industri pelancongan.
Gajah digunakan untuk ‘trekking’ sering menghabiskan sepanjang hari dengan mengangkut mahout (pengendali), kumpulan pelancong dan howdah (tempat duduk) yang berat.

Tekanan berterusan pada badan gajah boleh merosakkan tisu dan tulang belakang, sekali gus mengakibatkan kerosakan fizikal yang tidak dapat dipulihkan. Belakang badan Pai Lin mempunyai parut kesan daripada titik tekanan yang lama.
Pengarah Projek di WFFT, Tom Taylor berkata: “ Walaupun gajah terkenal dengan kekuatan dan saiznya, punggungnya tidak direka secara semula jadi untuk menanggung beban berat kerana tulangnya yang memanjang ke atas.
“Tekanan berterusan pada tulang belakang gajah daripada pelancong boleh mengakibatkan kerosakan fizikal kekal, seperti yang boleh dilihat pada Pai Lin,” jelas Taylor.
Disifatkan sebagai ‘moyang’ tempat perlindungan gajah WFFT, Pai Lin kini berusia sekitar 71 tahun. Ia telah diselamatkan oleh WFFT pada 2007.
Terdapat kira-kira 3,000 gajah domestik di Thailand yang kebanyakannya bekerja dalam industri pelancongan atau pembalakan. – Agensi